Dulu, Kalau Muka Anda Hodoh, Anda Akan Didenda!

Sepanjang lipatan sejarah manusia, ada saja undang-undang pelik dikuatkuasakan. Contoh undang-undang sebegini ialah larangan memakai sut perisai di Parlimen England atau buat panggilan antarabangsa di Korea Utara. Tetapi satu masa dahulu, wujud undang-undang yang menghukum orang hodoh di Amerika Syarikat!

Orang hodoh di sini merujuk kepada orang kelainan upaya (OKU). Perlu diingat, pada abad ke-19, status dan penampilan fizikal individu saling berkait antara satu sama lain. Antara kawasan yang meluluskan undang-undang tidak berperikemanusiaan itu ialah San Francisco menerusi Undang-Undang Menghalang Kerja Minta Sedekah dan Menghalang Orang Tertentu Daripada Muncul di Jalanan dan Tempat Awam 1867.

Di setiap negeri Amerika Syarikat, perkataan yang menggambarkan kehodohan seperti jijik dan cacat menjadi sebahagian daripada ordinan negeri. Walaupun berbeza dari segi bahasa undang-undangnya, kesemuanya bertujuan menghalang aktiviti meminta sedekah dan menghalang penyangak hodoh daripada berada di jalanan.

Dalam sesetengah kes, undang-undang ini mendapat sambutan orang awam kerana menjamin keselamatan dan kesejahteraan mereka. Ini amat ditekankan semasa Chicago menggubal undang-undang sebegini pada 1881.

Tetapi ironinya, pada akhir tempoh sama undang-undang ini diluluskan, minat orang ramai terhadap pertunjukan orang pelik juga memuncak. Pertunjukan orang pelik di sini ialah pertunjukan di mana penghibur-penghibur yang mempunyai ciri unik seperti wanita berjanggut atau kembar siam menghiburkan pengunjung. Mereka terlupa sesetengah penghibur unik ini juga sebenarnya OKU.

Semasa ia diperkenalkan pada 1881 oleh James Peevey, pada awalnya peminta sedekah hanya dikenakan denda antara $1 hingga $50 atau dihantar ke Rumah Orang Miskin Cook County. Pengecualian hanya diberi kepada veteran tentera yang kehilangan anggota badan semasa peperangan sebagai menghargai jasa dan pengorbanan mereka.

Bagaimanapun, sejak itu, memo Peevey telah dibahas dan disemak berulang-kali. Semakan tersebut telah memperincikan kategori hodoh dan mengenakan pelbagai larangan termasuk larangan mendapatkan pekerjaan tertentu.

Dengan memperkenalkan semua sekatan ini, ia menjadikan undang-undang tersebut sebagai undang-undang paling kejam di AS. Undang-undang ini tidak membezakan siapa peminta sedekah yang bersikap pemalas atau tidak dapat mencari pekerjaan. Bagi mereka, semua ini sama saja dan perlu dikenakan hukuman.

Apa yang lebih memilukan ialah tatkala golongan veteran terus mendapat pembelaan, OKU yang datang dari pelbagai latar belakang dan pekerjaan terus menderita. Tidak seperti hari ini di mana pekerja mendapat sokongan selepas mengalami kemalangan di tempat kerja, itu tidak berlaku pada ketika itu.

Pekerja yang cedera semasa bekerja langsung tidak mendapat sokongan dan terpaksa bergantung kepada diri sendiri untuk terus hidup. Matlamat undang-undang ini mudah: selagi mana anda bekerja, anda dianggap bernilai. Tetapi jika tidak, anda akan dianggap hodoh dan terpinggir.

Satu lagi sebab undang-undang hodoh diperkenalkan ialah pemimpin-pemimpin masyarakat ketika itu tidak tahu cara membantu golongan terpinggir. Jika dihantar ke rumah-rumah kebajikan, mereka berkemungkinan didera dengan aspek kebajikan mereka terabai. Lantas, dengan menggubal undang-undang sebegini, selagi mana mereka tidak berada di jalanan, selagi itu tiada keperluan untuk membantu.

Hanya selepas Perang Dunia Pertama (WWI) di mana ramai veteran pulang berstatus OKU, barulah persepsi orang terhadap OKU berubah. Secara perlahan-lahan, undang-undang yang mendiskriminasi OKU tidak lagi dikuatkuasakan atas sebab politik. Tetapi sesetengah undang-undang hodoh ini terus wujud sehingga abad ke-20 termasuk di San Francisco.

Kes terakhir membabitkan undang-undang hodoh ini timbul di Omaha pada 1974. Seorang polis mahu menahan seorang lelaki tidak berumah tetapi tiada cara untuk berbuat demikian. Selepas meneliti kod undang-undang kawasan berkenaan, dia menahan lelaki itu atas kesalahan berimej hodoh.

Tetapi apabila lelaki itu cuba dihadapkan ke mahkamah atas dakwaan berkenaan, hakim menanyakan satu soalan pedas kepada pendakwa. Soalan tersebut berbunyi, “Apakah tahap piawaian sebenar untuk kehodohan? Apakah ini bermakna jika anak-anak jiran saya yang mempunyai rupa aneh mahu bertanyakan sesuatu, apakah mereka juga perlu ditahan?”

Malu dengan soalan yang diajukan, pihak pendakwa memilih untuk tidak meneruskan pendakwaan dan lelaki tidak berumah itu dibebaskan. Sejak itu, tiada lagi anggota penguatkuasa di AS yang cuba menahan individu atas kesalahan rupa hodoh.

Menjelang 1974, kebanyakan undang-undang hodoh dimaksudkan. Semasa undang-undang ini dimansuhkan di Chicago pada tahun sama, seorang ahli politik menyifatkan undang-undang ini seolah-olah kembali ke Zaman Kegelapan – satu era kemunduran bagi warga Barat.

Walaupun undang-undang hodoh telah dimansuhkan, hak-hak OKU terus dinafikan. Selama bertahun-tahun, hak mereka diperjuangkan termasuk lebih banyak kemudahan di tempat awam. Akhirnya, ia direalisasikan menerusi kelulusan Akta Orang Kelainan Upaya AS pada 1990.

RUJUKAN

Greiwe, E. (2016, 24 Jun). How an ‘ugly law’ stayed on Chicago’s books for 93 years. Chicago Tribune.

Dowd, K. (2020, 2 Mac). San Francisco once pioneered America’s cruelest legislation: Ugly laws. San Francisco Gate.

Gershon, L. (2021, 3 September). The Ugly History of Chicago’s “Ugly Law”. JSTOR Daily.

Gupta, R. (2022, 4 Mei). America’s Ugly ‘Ugly Laws’. Amusing Planet.


Pertempuran Nagashino: Kebijaksanaan Strategi Oda Nobunaga

Pertempuran ini mengambil masa di era Sengoku, yakni era sebelum penyatuan Jepun di bawah Kesyogunan Tokugawa. Ia ibarat Era Negeri-negeri Berperang dalam sejarah China Purba sebelum disatukan di bawah Dinasti Qin.

Terdapat tiga watak utama dalam pertempuran ini; Oda Nobunaga, tokoh daimyo (bangsawan feudal) yang merintis idea penyatuan Jepun, seakan Otto von Bismarck dan penyatuan Jerman.Tokugawa Ieyasu, anak kepada daimyo Mikawa dari puak Tokugawa yang nantinya menjadi shogun (seakan komander jeneral) selepas berakhirnya era Sengoku, dan Takeda Katsuyori, seorang daimyo yang berperang dengan puak Tokugawa.

Secara ringkas, pertempuran mengambil tempat berdekatan Istana Nagashino yang dijaga oleh Okudaira Sadamasa, sekutu puak Tokugawa. Situasinya ialah pasukan Sadamasa sedang bertahan di kawasan istana itu yang dikepung oleh pasukan Katsuyori apabila bantuan dari pasukan Nobunaga-Ieyasu sampai.
Untuk menghadapi tentera Katsuyori yang akan menyerang bila-bila masa, Nobunaga menyediakan pasukan penembak (menggunakan arquebus) yang terdiri dari 3000 orang askar. Beliau membina pertahanan menggunakan pancang-pancang kayu yang ditanam secara zig-zag.

Tujuannya untuk melindungi pasukan penembak tadi oleh kemaraan rejaman lembing atau tikaman pedang atau lain-lain senjata tajam dari tentera musuh.

Di pihak Katsuyori, walaupun pasukannya majoriti terdiri dari askar-askar berkuda yang membawa lembing, pedang dan senjata-senjata tradisional yang lain, dikatakan setiap 4 askar terdapat purata 3 askar bersenjata api.

Diceritakan bahawa walaupun Katsuyori tahu Nobunaga memiliki pasukan penembaknya yang handal dan terlatih (Nobunaga benar-benar bergantung kepadanya), namun Katsuyori menjangkakan masa untuk mengisi peluru atau persediaan menembak mengambil tempoh yang lama (perkara biasa bagi senapang pada masa dahulu) dan ini memberi peluang kepada pasukan berkudanya yang bergerak pantas untuk menyerang dan sempat menghuru-harakan pasukan Nobunaga-Ieyasu. Namun, Nobunaga memiliki cara untuk mengatasi masalah itu, dan ini di luar jangkaan Katsuyori.

Apabila pasukan pertama Katsuyori menyerang pertahanan Nobunaga-Ieyasu, mereka telah ditembak dalam jarak 50 meter secara serentak. Pasukan kedua segera dihantar dengan harapan dapat menggempur pertahanan Nobunaga yang dijangkakan sedang mengisi peluru namun pasukan itu tewas sebelum sempat menghampiri pancang-pancang kayu itu. Ini mengejutkan Katsuyori. Sebenarnya, apa yang dilakukan Nobunaga ialah mengatur pasukan penembaknya segala bergilir-gilir di mana selepas kumpulan pertama menembak, kumpulan kedua menggantikan tempat kumpulan pertama dan bersedia menembak, manakala kumpulan pertama tadi segera mengisi peluru.

Begitulah seterusnya. Ini salah satu taktik pertempuran menggunakan senjata penembak termasuk panah.
Dengan cara ini, pasukan senjata api Nobunaga dapat menewaskan setiap gelombang serangan yang mendatang. Akibatnya pasukan Katsuyori tewas dan pengepungannya dapat digagalkan. Sebanyak kira-kira 10,000 tenteranya gugur menurut rekod Shinchō kōki manakala hanya 60 orang askar di pihak Nobunaga-Ieyasu terbunuh.

Anda boleh menonton video yang dilampirkan bagi menggambarkan pertempuran ini.

Video: https://www.youtube.com/watch?v=bIs3ibPgosE


Betul Ke Lagu Hotel California Ni Pasal Hantu?

Lagu Hotel California dendangan kumpulan The Eagles adalah salah satu lagu yang paling ikonik pernah dirakam, dan membantu kumpulan itu mencatat jualan album terlaris dalam sejarah carta muzik Amerika Syarikat.

Trek lagu rock klasik musim panas dari tahun 1976 ini masih lagi segar selepas lebih dari 40 tahun kemudian, tetapi apakah maksud sebenarnya dan adakah ia berdasarkan sebuah hotel yang sebenar?

Terdapat pelbagai teori dikemukakan oleh para peminat lagu ini, antaranya ialah mengenai sebuah hospital sakit jiwa di tengah gurun California, yang paling teruk adalah teori mengenai pemujaan sy4itan dan Freemason, nampaknya mereka ni menerima nasib yang serupa dengan Led Zeppelin menerusi lagu Stairway To Heaven.

Baiklah, sebelum kita telusuri lebih lanjut apa maksud sebenar di sebalik lagu Hotel California, kita perlu ketahui setiap fakta asas lagu ini.

Siapa yang menulis lagu ‘Hotel California’?

Kredit untuk hasil penulisan lagu ini dikongsi secara bersama oleh Don Felder selaku penggubah muzik serta Don Henley dan Glenn Frey untuk penulisan lirik. Lagu ini ditulis untuk album mereka pada tahun 1976 dengan nama album yang sama dengan lagu.

Apa yang mengilhamkan lagu itu?

Secara umumnya lagu ini lebih kepada menyentuh mengenai isu materialisme dan gaya hidup yang berlebih-lebihan. California digunakan sebagai latar lagu, tetapi sebenarnya ia boleh saja dikaitkan secara umum dengan mana-mana tempat di Amerika dan sekitarnya.

Pada tahun 2007, Don Henley berkata: “Saya tahu, lagu itu sangat membosankan. Ini lagu tentang ‘dark underbelly of American Dream’ (titik kelemahan American Dream) dan tentang gaya hidup mewah di Amerika yang merupakan sesuatu yang kita tahu.”

Pada tahun 2013, dia menambah lagi: “Ini lagu tentang perjalanan seseorang yang suci menimba pengalaman.”

Henley yang memilih tema lagu itu, menunjukkan bagaimana The Beverly Hills Hotel telah menjadi fokus secara harfiah dan simbolik kepada gaya kehidupan mereka pada waktu itu. Maka hotel itu telah diabadikan sebagai imej kulit album mereka.

Dia menyentuh tentang pengalaman peribadi dan kerjaya profesional mereka di Los Angeles di mana mereka memperoleh pendidikan yang luas, dalam kehidupan, cinta, dan perniagaan.

Beverly Hills masih menjadi tempat mistik dan mitos bagi mereka. Dalam pengertian itu, ia menjadi simbol, dan “Hotel” di seluruh L.A. menjadi tempat yang bermakna bagi mereka. Dalam satu kalimat, Henley menyimpulkannya sebagai pengakhiran bagi seseorang yang kekampungan lagi suci kepada seseorang yang hidup mewah dan terkenal.

Frey juga muncul dengan kisahnya sendiri, ia tentang seseorang yang bosan sedang memandu jauh di tengah padang pasir, mencari tempat untuk singgah dan berehat pada waktu malam. Namun, dia memasuki “dunia aneh yang dikelilingi oleh watak aneh”, dan merasa seperti “dihantui oleh perasaan sesak” yang terperangkap dalam jaring yang menakutkan di mana dia mungkin tidak akan mampu melepaskan diri.

Henley menulis sebahagian besar lirik lagu ini  berdasarkan idea Frey, dan juga mencari inspirasi dengan pergi bersiar-siar di tengah gurun, serta mendapat ilham dari filem dan teater.

Sementara itu, beberapa rangkap lirik, seperti ‘her mind is Tiffany-twisted, she got the Mercedes-Benz / She got a lot of pretty pretty boys she calls friends’ ditulis berdasarkan kepada kisah perpisahan Henley dengan teman wanitanya Loree Rodkin.

Penggunaan perkataan “steely” dalam lirik, ‘they st4b it with their steely knives, but they just can’t kill the beast’, adalah sebagai tindakbalas positif terhadap sebuah lagu dari kumpulan Steely Dan, yang sebelum itu pernah memasukkan nama kumpulan The Eagles pada liriknya: ‘Turn up the Eagles, the neighbours are listening ‘ di dalam lagu mereka ‘Everything You Did’.

Apakah tafsiran lain mengenai lagu tersebut?

Lagu itu juga telah digambarkan sebagai segala-galanya tentang masalah kemerosotan sosial dan Amerika yang tenat, sifat materalistik yang mendorong rasuah, d4dah dan kesombongan; tiada lagi sifat rendah diri dan ketulusan hati.

Maksud ini ditafsirkan sebagai metafora untuk gejala hedonisme, ker0sakan diri, dan keserakahan korupsi dalam industri muzik pada akhir 1970-an.

Dalam buku Encyclopedia of Great Popular Song Recordings, Jilid 1, Steve Sullivan berteori bahawa “semangat” yang tidak dimiliki oleh Hotel California sejak tahun 1969, merujuk kepada semangat aktivisme sosial tahun 1960-an.

Manakala, perwatakan dan jalan cerita dalam lirik lagu ini telah mengilhamkan beberapa lagi tafsiran dan sangkaan yang berbeza-beza oleh pendengar.

Pada tahun 1980-an, Pendeta Paul Risley dari Cornerstone Church di Wisconsin mendakwa bahawa ‘Hotel California’ merujuk kepada sebuah hotel di San Francisco yang dibeli oleh pengasas kultus sesat, Anton LaVey dan ditukarkan menjadi Gereja pemujaan ibl!s.

Dakwaan lain menunjukkan bahawa Hotel California sebenarnya adalah Hospital S4kit Jiwa Camarillo.

Perkataan ‘colitas’ dalam lagu itu ditafsirkan sebagai istilah s3ksual atau nama lain yang merujuk kepada g4nja. ‘Colitas’ bermaksud ‘ekor kecil’ dalam bahasa Sepanyol, sementara dalam bahasa slanga Mexico ia merujuk kepada tunas tanaman g4nja.

Tafsiran lain mengenai lagu itu antaranya adalah tentang ket4gihan her0in dan kanib4lisme.

Henley pernah berkata: “Beberapa tafsiran yang lebih liar tentang lagu itu sangat mengagumkan. Ini benar-benar mengenai kemewahan budaya Amerika dan tentang wanita tertentu yang kami kenali. Tetapi ia juga mengenai keseimbangan antara seni dan perdagangan yang tidak selesa.”

Demo instrumental lagu ini dimainkan oleh Don Felder di sebuah rumah sewa di Pantai Malibu.

Dia merakam trek asas dengan mesin gendang Rhythm Ace dan kemudian menambahkan rakaman gitar 12 tali di dek rakaman empat trek di bilik tidur gantinya, kemudian dicampur dalam susunan gitar bass.

Dia memberikan Don Henley dan Glenn Frey satu salinan rakaman itu. Felder, yang bertemu dengan The Eagles melalui rakan sekolah menengahnya, Bernie Leadon, mengatakan bahawa Leadon menasihatinya untuk membuat kaset lagu yang ditulisnya untuk kumpulan itu sehingga anggota kumpulan lain seperti Henley mungkin mahu bekerjasama dengannya untuk menyiapkan lagu yang mereka sukai itu.

Demo Felder untuk ‘Hotel California’ mempunyai pengaruh dari muzik Latin dan reggae, dan elemen itu telah menarik minat Henley, yang mengatakan dia menyukai lagu yang kedengaran seperti reggae Mexico atau Bolero, lalu terhasillah judul karyanya yang pertama, ‘Mexican Reggae’.

Walau apa jua maksud di sebalik lagu ini, sebagai seorang pemain gitar, penulis tidak boleh menafikan bahawa semasa mempelajari teknik solo berhantu lagu ini, penulis langsung tidak pernah memahami maksud sebenar di sebalik liriknya kerana lebih menumpukan perhatian terhadap keindahan solo gitar petikan duo Joe Walsh dan Don Felder itu.

Untuk proses rakaman, Felder memainkan intro menggunakan gitar Takamine bertali 12 dan solo utama menggunakan gitar standard 1959 Gibson Les Paul.

Semasa bermain di atas pentas secara langsung, Felder melakukan intro menggunakan neck atas gitar 12 tali yang berkembar itu dan beralih kepada neck 6 tali di bawah ketika beradu solo dengan Walsh.

RUJUKAN:

Songfacts : True Meaning of Hotel California by The Eagles


Paip Berusia 150,000 Tahun Mengelirukan Saintis

Di negeri Qinghai, China terdapat tiga buah gua dalam sebuah piramd misteri berdekatan dengan Gunung Baigong. Ketiga-tiga gua ini mempunyai sejenis struktur berupa paip besi yang menyambung ke tasik air asin. Paip ini juga di bawah dasar tasik tersebut dan di tepi tasik.

Anehnya pada paip bernama Paip Baigong ini ialah saintis menganggarkan ia berusia 150,000 tahun! Usia ini membuatkan kita tertanya-tanya, adakah terdapat sistem saliran air yang canggih sebelum kewujudan tamadun China?

Tanah China menurut sejarah telah diduduki oleh manusia bermula dari 30,000 tahun dulu. Namun, pada waktu itu mereka hanya bersifat nomad, tidak menetap lama dan sentiasa berpindah mengikut musim. Biasanya orang nomad membawa barang bersama mereka tanpa tinggalkan apa-apa.

Paip yang ditemui oleh saintis yang telah lama mengkaji di ketiga-tiga gua sejak 2002 tahun ini diselidik usianya menggunakan teknik ‘thermoluminescence’, iaitu teknik menentukan tempoh mineral kristal terdedah terhadap cahaya matahari atau haba. Keputusannya, paip ini berusia kira-kira 150,000 tahun.

Menurut Yang Ji, salah satu kumpulan saintis dari Chinese Academy of Social Sciences, beliau mendakwa bahawa piramid yang wujud di Qinghai itu ialah binaan makhluk asing yang tiba di bumi pada masa dulu. Jadi, tidak hairan jika paip itu berusia sedemikian.

Teori lain juga menyatakan bahawa piramid dan paip tersebut dibina oleh manusia prasejarah yang mempunyai teknik pembinaan yang tidak lagi diamalkan oleh generasi kemudian. Tambah beliau lagi, kajian selanjutnya bakal mendedahkan bahawa sama ada andaiannya benar atau ada fenomena lain.

Paip itu kemudian dikaji dari segi mineral binaannya dan keputusannya hanya 8% dari kandungan paip tidak diketahui. Selebihnya paip ini mempunyai kandungan ferik oksida, silikon dioksida, dan kalsium oksida.

Kehadiran silikon dioksida dan kalsium oksida lagi membingungkan sains. Kedua-dua mineral ini hadir akibat reaksi kimia besi terhadap sekeliling batu pasir. Jadi menurut jurutera bernama Liu Shaolin, paip ini ternyata paip sebenar.

Adalah mustahil terdapat binaan berasaskan industri di Qinghai kerana alam sekitar tidak membenarkan mana-mana manusia membina penempatan selain hanya komuniti nomad yang sentiasa melintasi ke utara.

Terdapat laporan dari Zheng Jiandong, ahli geologi dari jabatan pengurusan gempa bumi China yang mengikuti ekspedisi Qinghai ini menyatakan paip tersebut mempunyai kesan radioaktif yang tinggi, kemudian laporannya disiarkan dalam surat khabar People’s Daily pada 2007.

Namun Jiandong mempunyai teori tersendiri bagaimana paip tersebut terbentuk melalui fenomena alam. Beliau mengandaikan bahawa magma yang kaya dengan besi berkemungkinan menaik dari lapisan magma, kemudian magma tersebut menyejuk menjadi bentuk paip yang kaya dengan besi.

Teori lain juga menyatakan besi berkemungkinan dihakis oleh air bah sehingga menjadi bentuk paip. Dari sini, saintis berandaian bahawa piramid misteri itu juga terbentuk oleh fenomena alam.

Teori ketiga pula agak munasabah sikit. Paip besi itu berkemungkinan berasal dari fosil akar kayu. Dalam laporan Xinmin Weekly pada 2003, saintis telah menemui fosil tumbuhan bersama paip besi itu dan juga menemui fosil yang berbentuk cincin pokok, lingkaran dalam dahan pokok.

Fosil kayu yang ditemui itu mengalami proses diagenesis iaitu pembentukan dari tanah hingga jadi batu. Namun teori ini tidak kuat kerana kekurangan rujukan yang mengesahkan penemuan ini.
Sehingga kini, saintis China masih mencari jawapan akan kemisterian paip Baigong ini.

RUJUKAN:

Maclsaac, Tara. 22 June 2014. 150,000-Year-Old Pipes Baffle Scientists in China: Out of Place in Time? Ancient Origins.


Kehidupan “Halal” Berusia 1000 Tahun Ditemui

Agama Islam yang diasaskan Nabi Muhammad (SAW) telah tersebar dengan begitu pantas. Hanya dalam masa beberapa abad, agama ini telah bangkit bukan sekadar akidah semata-mata. Islam dilengkapkan dengan doktrin, mandat dan saranan.

Makan pun digalakkan mengikuti cara-cara tertentu, seperti mendahulukan buah-buahan sebelum makanan berat. Kalau sekecil-kecil makanan pun telah direvolusikan, apatah lagi aspek serius seperti perdagangan misalnya.

Ethiopia merupakan sebuah rantau yang menerima pengaruh Islam. Kerajaan Harla telah diasaskan sekitar abad keenam. Islam telah merebak ke Harla, begitu juga dengan Aksum.

Rakyat tempatan menyangka bahawa Harla didiami gergasi dulu, kerana banyak binaan silam didapati terlalu besar. Penemuan barang kemas, tembikar dan kaca pula memberi petunjuk bahawa Harla pernah menjadi pusat perdagangan (Gaffey, 2017).

Harla disinggah pedagang-pedagang dari China, Maldives, Madagascar dan Yaman (tentu sekali tempat-tempat lain pun).

Di sini juga saintis menemui unsur-unsur Islam seperti serpihan sebuah masjid yang kelihatan hampir sama dengan masjid-masjid zaman terkemudian di Somaliland dan Tanzania.

Oleh kerana Harla dikunjungi orang ramai, timbul pula tanda tanya – apakah tahap keIslaman di sini?

Dalam zaman sekarang, sudah menjadi suatu kebiasaan apabila agama Islam lebih tegas diamalkan di luar bandar. Jadi apakah zaman itu pun sama?

Bermakna Harla lebih sekular kerana dikunjungi pedagang, sekali gus memberikan kelebihan ekonomi buat kerajaan tempatan.

Perkara ini boleh diketahui dengan cara meneliti pemakanan populasi Harla.

Apa yang masuk dalam mulut selalunya mencerminkan amalan semasa penduduk.

Universiti Exeter telah berpakat bersama Pihak Berkuasa Warisan Ethiopia dan Pemuliharaan Warisan Budaya untuk menjalankan usaha penggalian di tiga tempat. Mereka menemui sekitar 50,000 tulang haiwan sejak abad kelapan (tahun 701 hingga 800).

Analisis yang dijalankan pada tulang ini telah mengenalpasti haiwan-haiwan di Harla.

80 hingga 90 peratus lembu berusia tiga tahun ke atas, menunjukkan mereka dipelihara untuk pengeluaran susu terlebih dahulu. Sebahagian daripada lembu ini pula digunakan untuk memudahkan kerja buruh (University of Exeter, 2020).

Namun di sini saintis juga menemui tulang babi yang sama ada dijinakkan ataupun daripada hutan.

Penemuan ini agak mengejutkan, tetapi menandakan masyarakat berbilang agama dan kaum di Harla. Semua dalam kalangan pengunjung dan penduduk berasal daripada tempat berlainan.

Berkemungkinan juga umat Islam memakan babi di Harla. Tetapi di Harar, satu lagi tempat dikaji Universiti Exeter hanya menemui haiwan halal sahaja.

Babi tidak langsung ditemui, menunjukkan bahawa kota ini ialah tempat pendidikan Islam. Sama seperti Harla, Harar pun menunjukkan bahawa haiwan halal diproses dengan cara patuh syariah.

Teknik ini mungkin diajar oleh pedagang-pedagang Arab yang menyebarkan Islam ketika warga tempatan memakan apa sahaja daripada babi ke harimau bintang.

Harla pula terletak 120 kilometer daripada Laut Merah. Jadi semua ikan dimakan penduduk sini merupakan ikan kering ataupun ikan masin.

Saintis dapat mengenalpasti perkara ini kerana semua ikan tiada kepala (menunjukkan mereka diawet).

Tiada ikan air tawar ditemui, menunjukkan lidah dan tekak penduduk ketika itu yang berkemampuan untuk makan daging.

Hanya daripada makanan, saintis mengetahui tentang situasi ketika itu seperti agama, ekonomi, perdagangan, pertanian dan pengangkutan. Industri halal mekar di Harla dan Harar, cuma dari segi pemakanan hanya Harar sahaja yang 100 peratus memakan makanan halal berkemungkinan hanya Islam sahaja berada di situ.

RUJUKAN:

Gaffey, C. (2017, Jun 16). Lost Ancient Muslim City Discovered in Ethiopia Could Reveal Details of Islam’s History in Africa. Newsweek.

University of Exeter. (2020, Mei 22). Early African Muslims had a halal – and cosmopolitan diet – discovery of thousands of ancient animal bones sh


Ekranoplan – Raksasa Laut Kaspian

Ekranoplan adalah satu bentuk kenderaan laut yang menggunakan efek permukaan bagi melayap diatas permukaan air yang dibangunkan oleh Biro Pusat Rekabentuk Hidrofoil yang diketuai oleh Alexeyev Rostislav dan Alexander Lippisch di Kesatuan Soviet.

Alexeyev Rostislav adalah seorang jurutera, pakar dalam pembinaan kapal dan seringkali cuba mencari alternatif bagi membolehkan kenderaan laut bergerak dengan lebih pantas, selain cuba mengatasi permasalah geseran jasad air pada lambung kapal.

Di era beliau, kapal laut bergerak perlahan dan sukar mengatasi geseran dengan jasad air. Namun idea Rostislav dengan menambahkan sayap yang diletakkan pada lambung kapal di bawah permukaan air, lantas melahirkan satu bentuk baharu kapal yang dipanggil hidrofoil yang bergerak lebih pantas dari kapal-kapal tradisional.

Rostislav terus berkesperimentasi, menggabungkan pengetahuan aerodinamik dengan hidrodinamik dan ini menghasilkan satu lagi bentuk pengangkutan yang revolusioner, yakni Ekranoplan.

Ekranoplan menggunakan udara bertekanan tinggi yang terhasil dari interaksi aerodinamik antara pesawat dan pemukaan bumi yang memberikan terma Wing In Ground atau WIG.

Ekranoplan beroperasi seperti sebuah pesawat tetapi disebabkan kebergantungan kepada kesan permukaan untuk mengekalkan penerbangan mendatar maka ia tidak boleh terbang seperti mana sebuat kapal terbang biasa.

Organisasi Maritim Antarabangsa (International Maritim Organization) mengambilkira ekranoplan sebagai satu bentuk kenderaan air memandangkan ia beroperasi diatas permukaan air pada ketinggian tertentu dan tidak beroperasi atau terbang seperti sebuah kapal terbang.

Kesatuan Soviet adalah pelopor utama teknologi ekranoplan ketika era Perang Dingin dimana terdapat beberapa prototaip, modul-modul pembuktian teknologi dan akhirnya pengaplikasian ekranoplan bagi kegunaan ketenteraan dan awam. Program pembangunan ekranoplan oleh Kesatuan Soviet sebenarnya tidak mendapat perhatian serius blok Barat sehinggalah para pemerhati dan penganalis tentera menemukan satu foto dari satelit pengintipan yang memperlihatkan satu objek bersaiz besar, kelihatan seperti pesawat tetapi seolah-olah sayapnya terpotong separuh dan berada di kawasan perairan Laut Kaspia.

Apa yang dilihat oleh para pemerhati dan pengintip itu adalah ekranoplan yang dipanggil KM-1, dengan nama timangan yang diberikan oleh pihak barat “Raksasa Laut Kaspia”.

KM-1 adalah ekranoplan yang dibina bagi tujuan pembuktian teknologi, sebuah prototaip angkatan laut yang direka bentuk oleh Rostislav Alekseev pada tahun 1966 yang mana ia dibina dengan lambung yang larus seperti sebuah kapal dengan sayap puntung, sirip menegak yang besar dengan sayap melintang.

Lebar sayapnya adalah 37.60 meter, dengan keluasan sayap merangkumi 662.5 meter persegi dengan 10 enjin turbojet Dobrynin VD-7 yang menghasilkan 127.53 kN tujahan setiap satunya dan mampu mencapai kelajuan sehingga 750 km/j, dengan lapan dari enjin turbojet tersebut ditempatkan di bahagian hadapan kokpit dan baki dua terletak di bahagian sirip ekor pesawat tersebut. KM-1 terbang diatas permukaan air pada altitud 5 hingga 10 meter.

KM-1 menjadi asas kepada pembangunan ekranoplan bagi tujuan ketenteraan MD-160 Lun yang di operasikan oleh angkatan laut Kesatuan Soviet sebagai kapal penyerang laju peluru berpandu.

MD-160 Lun, berbeza dengan KM-1 dilengkapi dengan 8 enjin turbojet Kusnetsov NK-87, dan membawa sehingga 6 peluru berpandu anti permukaan P-270 Moskit yang ditempatkan berjujuk diatas fiuslaj bahagian atas ekranoplan tersebut. Radar panduan penembakan ditempakan pada sirip menegak, bagi memudahkan talaan dan suluhan pancaran radar keatas sasaran.

Ekranoplan MD-160 ini mampu menjangkau jarak operasi sehingga 1900km, dengan kelajuan maksimum sehingga 550km/j dan kapasiti kargo sehingga 100 tan.

Tidak seperti KM-1 dan MD-160 yang mana kedua-duanya dibina sebagai prototaip, dan tidak melepasi fasa pembuatan massa, A-90 adalah ekranoplan yang benar-benar digunakan sepenuhnya untuk tujuan ketenteraan.

A-90 dibina dengan tujuan menjadi penghubung logistik angkatan marin selain bertindak sebagai pemukul utama gugus tugas angkatan penyerang amfibia, dengan kemampuan membawa sejumlah kenderaan tempur dan 150 anggota tentera, bersifat amfibia dimana ia boleh membuat pendaratan pantai. Ini ditunjukkan dengan keupayaannya mendaratkan kenderaan tempur dan anggota tentera dengan adanya tanjakan yang dibuka di bahagian kokpit, dilengkapi gear pendaratan untuk membolehkan ia melakukan pergerakan dikawasan daratan dan dilengkapi 3 enjin utama, 2 darinya adalah enjin turbofan Kusnetsov NK-8-4K dan satu enjin turboprop Kusnetsov NK-12MK membolehkan penyerang amfibia ini menjelajah sehingga 1500km pada kelajuan 400km/j.

Nasib ketiga-tiga teknologi hebat era perang dingin ini agak malang. Diwaktu Kesatuan Soviet sedang mengalami permasalahan ekonomi, program ekranoplan menjadi salah satu mangsa pembatalan.

A-90 yang pada asalnya memperlihatkan pembinaan sehingga 27 unit yang akan membentuk satu skuadron baharu angkatan laut kesatuan Soviet dikurangkan sehingga 5 unit sahaja.

MD-160 hanya kekal sebagai satu-satunya ekranoplan tempur yang dibina.

Manakala KM-1, prototaip yang menggerunkan dunia Barat musnah ketika penerbangan ujian pada era 80an dan tidak lagi dibina semula. Bangkainya kekal tenggelam di dasar Laut Kaspia, memandangkan ia terlalu berat untuk di selamatkan.

Episod militer ekranoplan sepertinya sudah berakhir bersama-sama runtuhnya Tembok Berlin dan jatuhnya kekuasaan komunis Kesatuan Soviet.

Namun, ia tidak terhenti disitu.

Ekranoplan dan segala teknologi berkaitan dengannya seperti hidrofoil masih lagi digunakan dan diaplikasikan secara meluas dalam sektor awam dan pada hari ini, kita dapal melihat ekranoplan yang dibina pada skala lebih kecil untuk tujuan rekreasi, keselamatan awam dan sebagai pengangkutan maritim.

Contoh terdekat adalah Airfish yang dibangunkan oleh syarikat Singapura dan ARON Flying Ship yang dibangunkan oleh Korea Selatan bagi kegunaan awam, manakala Russia dengan usaha yang dilakukan oleh firma Beriev sedang membangunkan teknologi pesawat amfibia dengan keupayaan ekranoplan yang digabungkan menjadi satu platform yang sangat berkeupayaan.

Legasi ekranoplan masih lagi hidup dan akan terus berkembang dimasa depan.


Raja-Raja Melayu Paling Lama Memerintah Dalam Sejarah

Pada tahun ini (2017), dua orang pemerintah monarki yang berkuasa dan berdaulat di dunia telah menyambut ulang tahun pemerintahan masing-masing. Mereka ialah Ratu Elizabeth II, pemerintah United Kingdom yang menyambut ulang tahun pemerintahan Jubli Nilam (tahun ke-65) pada 6 Februari 2017, dan Sultan Haji Hassanal Bolkiah, pemerintah negara Brunei Darussalam yang menyambut ulang tahun pemerintahan Jubli Emas (tahun ke-50) pada 4 Oktober 2017 yang lalu. Dalam artikel ini, penulis akan menyenaraikan 12 orang Raja Melayu di Alam Melayu yang memerintah paling lama dalam sejarah rumpun bangsa Melayu, iaitu tempoh pemerintahan yang mencapai atau melebihi 50 tahun, dalam kiraan menaik.

Baginda merupakan Sultan Brunei yang ke-29 dan merupakan putera kepada Sultan Omar Ali Saifuddin III iaitu Sultan Brunei sebelumnya. Pada masa kini, Kesultanan Brunei merupakan salah satu daripada tujuh monarki berkuasa mutlak yang masih wujud dan berdaulat di dunia. Sultan Haji Hassanal Bolkiah merupakan Sultan Brunei yang memimpin negara Brunei Darussalam mencapai kemerdekaan iaitu pada tahun 1984. Sebagai seorang raja yang berkuasa mutlak, baginda juga memegang tampuk pentadbiran negara sebagai Perdana Menteri, Menteri Pertahanan, Menteri Kewangan dan Menteri Hal Ehwal Luar Brunei sejak Brunei mencapai kemerdekaan. Selain itu, baginda juga dilantik sebagai Canselor pelbagai universiti awam di Brunei sehingga kini seperti Universiti Brunei, Universiti Islam Sultan Syarif Ali dan Universiti Teknologi Brunei.

Baginda merupakan Sultan Kedah yang kelapan dan putera kepada Sultan Sulaiman Shah I, Sultan Kedah sebelumnya. Pemerintahan baginda sezaman dengan pemerintahan Sultan Muhammad Shah, Sultan Abu Syahid, Sultan Muzaffar Shah dan Sultan Mansur Shah di Kota Melaka. Ketika zaman pemerintahan baginda, beberapa batang sungai yang panjang telah dikorek bagi mengairi sawah-sawah padi rakyat negeri Kedah antaranya ialah dari Jerlun ke Alor Jangus dan dari Alor Jangus ke Kubang Rotan. Sambil itu, menghubungkan Sungai Mati ke Kuala Sungai Mati terus ke Sungai Besar di Kuala Kedah. Selain itu, dikorek lagi sebatang sungai dari Gunung Keriang ke Sungai Chegar, yang dinamakan Sungai Alor Gunung.

Baginda merupakan Sultan Brunei yang kelima dan merupakan putera kepada Sultan Syarif Ali Berkat, Sultan Brunei sebelumnya yang berketurunan Arab. Kesultanan Brunei diasaskan sekitar abad ke-14 dan mula bercampur darah dengan keturunan Ahlul Bayt apabila menantu kepada Sultan Ahmad, Sultan Brunei ketiga, iaitu Syarif Ali Berkat, ditabalkan sebagai Sultan Brunei setelah kemangkatan mertuanya. Oleh itu, puteranya iaitu Sultan Sulaiman merupakan Sultan Brunei pertama yang berdarah campuran Melayu-Brunei dan Arab.

Baginda merupakan Raja Perlis yang keenam dan cucunda kepada Tuanku Syed Syarif Saffi Jamalullail, Raja Perlis ketiga. Selain itu, baginda pernah ditabalkan sebagai Yang Dipertuan Agong Persekutuan Tanah Melayu yang ketiga (1960-1963) dan juga Yang Dipertuan Agong yang pertama (1963-1965) selepas pembentukan Malaysia.

Baginda merupakan Sultan Brunei yang ke-20 dan putera kepada Sultan Muhammad Alauddin, Sultan Brunei ke-18. Sultan Omar Ali Saifuddin I ditabalkan sebagai Sultan Brunei setelah kemangkatan mertuanya, Sultan Hussin Kamaluddin, Sultan Brunei sebelumnya. Pada zaman pemerintahan baginda, bala tentera Brunei berjaya menakluk Filipina dan menawan Kota Manila pada tahun 1769.

Baginda merupakan Sultan Sambas yang ke-13 dan putera kepada Sultan Abu Bakar Tajuddin II, Sultan Sambas ke-11. Kesultanan Sambas terletak di barat Kalimantan di Kepulauan Borneo yang bersempadan dengan negeri Sarawak di sebelah timurnya. Kesultanan Sambas diasaskan sekitar abad ke-16. Jurai kesultanan Sambas boleh dijejaki daripada jurai kesultanan Brunei. Sepanjang pemerintahan Sultan Muhammad Safiuddin II, baginda giat menambahbaik infrastruktur-infrastruktur dalam negerinya di samping mempergiatkan lagi usaha-usaha menyebarluaskan syi’ar Islam.

Baginda merupakan Sultan Kedah yang ke-28 dan putera kepada Sultan Badlishah, Sultan Kedah ke-27. Baginda mencipta sejarah negara pada tahun 2011 apabila ditabalkan sebagai Yang Dipertuan Agong buat kali kedua. Dalam kalangan sembilan orang Raja-Raja Melayu di Malaysia, tiada seorang pun pernah menduduki takhta tersebut lebih daripada sekali melainkan baginda. Kali pertama baginda ditabal sebagai Yang Dipertuan Agong ialah pada tahun 1970 sehingga tamat tempoh penggiliran lima tahun iaitu pada tahun 1975. Kali kedua pula ialah pada tahun 2011 sehingga tahun 2016. Baginda amat dikenali sebagai seorang sultan yang berjiwa rakyat dan pencinta alam semulajadi flora dan fauna. Selain pernah dilantik sebagai Kolonel Yang Dipertua Kor Perkhidmatan Diraja (KPD) bermula daripada tahun 2004 dan Kolonel Yang Dipertua Rejimen Askar Melayu Diraja (RAMD) pada tahun 1975, baginda juga merupakan Canselor Universiti Utara Malaysia (UUM) bermula daripada tahun 1994 sehingga kemangkatan baginda selain dilantik sebagai penaung diraja kepada pelbagai persatuan dan badan-badan bukan kerajaan di negeri Kedah.

Baginda merupakan Sultan Kedah yang ke-26 dan putera kepada Sultan Ahmad Tajuddin Mukarram Shah, Sultan Kedah ke-24. Selain merupakan ayahanda kepada Bapa Kemerdekaan negara kita iaitu Tunku Abdul Rahman Putra al-Haj, baginda juga merupakan nenda kepada Sultan Abdul Halim Muadzam Shah. Sultan Abdul Hamid Halim Shah digelar sebagai Bapa Kedah Moden kerana usaha baginda memajukan dan memodenkan negeri Kedah. Pembinaan pejabat-pejabat kerajaan, sekolah-sekolah, jalanraya-jalanraya, masjid-masjid dan jambatan-jambatan banyak dilaksanakan pada zaman pemerintahan baginda sepanjang enam dekad. Sepanjang enam dekad tersebut juga, negeri Kedah telah melalui pengalaman berada di bawah penguasaan kuasa Siam, Inggeris dan Jepun.

Baginda merupakan Sultan Johor yang ke-19 dan putera kepada Sultan Abu Bakar iaitu Sultan Johor yang pertama daripada dinasti Temenggung yang juga digelar Bapa Johor Moden. Kesultanan Johor merupakan kesinambungan daripada Kesultanan Melaka apabila putera kepada Sultan Mahmud Shah Melaka iaitu Raja Ali ditabalkan sebagai Sultan Johor yang pertama pada tahun 1528 dengan gelaran Sultan Alauddin Riayat Shah II. Kesultanan Johor melalui tiga fasa dinasti iaitu dinasti Kesultanan Melaka, dinasti Bendahara dan dinasti Temenggung. Sultan Ibrahim al-Masyhur merupakan Sultan Johor kedua daripada dinasti Temenggung. Ketika Tanah Melayu mencapai kemerdekaan pada tahun 1957, Sultan Ibrahim merupakan Raja Melayu yang paling berusia dan paling lama memerintah dalam kalangan sembilan orang Raja-Raja Melayu di Tanah Melayu ketika itu.

Baginda merupakan Sultan Serdang yang kelima dan terakhir. Baginda merupakan putera kepada Sultan Basyaruddin Saiful Alam Shah, Sultan Serdang sebelumnya. Baginda ditabalkan sebagai Sultan Serdang pada tahun 1879 selepas kemangkatan ayahandanya tetapi urusan pemerintahan diuruskan oleh walinya iaitu Tengku Mustafa sehinggalah kuasa pemerintahan penuh dikembalikan kepadanya apabila baginda mencapai usia matang pada tahun 1887. Kesultanan Serdang merupakan pecahan daripada Kesultanan Deli apabila pewaris gahara Kesultanan Deli iaitu Tuanku Umar yang disingkirkan daripada takhta oleh kakanda tirinya yang bukan berdarah gahara, ditabalkan sebagai Sultan Serdang yang pertama pada tahun 1723. Serdang merupakan sebuah wilayah di Sumatera Timur, berjiran dengan Kesultanan Deli di utaranya. Sepanjang pemerintahan Sultan Sulaiman, sektor pertanian dan institusi pendidikan di Serdang berkembang dengan maju terutamanya dengan penubuhan Bank Batak di wilayah Serdang Hulu dan institusi sekolah Syairussulaiman di wilayah Perbaungan. Baginda juga amat mementingkan pemeliharaan kesenian dan kebudayaan Melayu tempatan dengan menggalakkan aktiviti persilatan, tarian zapin, ronggeng dan Mak Yong Bangsawan. Sultan Sulaiman juga mempunyai hubungan yang amat tegang dengan pegawai-pegawai Belanda sepanjang pemerintahannya. Baginda merupakan Sultan Serdang yang terakhir memerintah apabila berlakunya Revolusi Sosial oleh puak komunis pada tahun 1945 yang mengakibatkan pembunuhan kejam kerabat-kerabat diraja di wilayah Sumatera Timur.

Baginda merupakan Sultan Perak yang ke-11 dan putera kepada Sultan Muzaffar Shah II, Sultan Perak ke-10. Kesultanan Perak merupakan kesinambungan daripada Kesultanan Melaka apabila putera kepada Sultan Mahmud Shah Melaka, iaitu Raja Muzaffar merantau ke Perak dan ditabalkan menjadi Sultan Perak yang pertama dengan gelaran Sultan Muzaffar Shah pada tahun 1528. Pada abad ke-17, Kesultanan Perak mula diperintah oleh sultan-sultan berketurunan dinasti Siak. Sultan Mahmud Iskandar Shah II ialah Sultan Perak kedua daripada dinasti Siak.

Baginda adalah Sultan Kedah yang ke-19 dan merupakan putera kepada Sultan Abdullah Muadzam Shah, Sultan Kedah ke-17. Kesultanan Kedah merupakan kesultanan tertua di Tanah Melayu (Semenanjung Malaysia) dan masih memerintah serta kekal berdaulat sehingga kini. Berkesinambungan daripada Kerajaan Kedah Tua yang beragama Hindu-Buddha, Kesultanan Kedah mula menerima syi’ar Islam pada tahun 1136 setelah rajanya yang kesembilan memeluk Islam dengan memakai gelaran Sultan Muzaffar Shah. Sultan Muhammad Jiwa Zainal Adilin Muadzam Shah II, Sultan Kedah yang ke-19 memegang rekod rasmi sebagai Raja Melayu paling lama memerintah di Alam Melayu iaitu selama 68 tahun. Baginda ditabalkan sebagai Sultan Kedah ke-19 setelah kemangkatan adindanya yang juga sultan sebelumnya. Sepanjang zaman pemerintahan baginda, kerajaan Kedah telah berjaya meluaskan jajahan takluknya ke utara sehingga ke Tongka, Trang dan Mergui di sempadan Burma. Baginda juga telah menyeragamkan sistem sukatan, timbangan, ukuran dan matawang sehingga ekonomi kerajaan Kedah bertambah maju. Sistem pengairan dan terusan juga dimajukan ketika zaman baginda. Baginda Sultan Muhammad Jiwa II seorang yang kuat beribadat dan selalu mendampingi para ulama terutamanya gurunya, Shaykh Abdul Jalil. Baginda juga merupakan pengasas bandar diraja Kota Setar (pada masa kini dikenali sebagai bandaraya Alor Setar). Walau bagaimanapun, terdapat juga beberapa peristiwa sedih yang berlaku dalam sejarah negeri Kedah sepanjang tempoh pemerintahan baginda seperti perang saudara dan kisah lagenda Mahsuri di Pulau Langkawi.

Tiga orang Raja Melayu yang disenaraikan di atas pernah mencapai ulang tahun pemerintahan Jubli Nilam, dua orang Jubli Intan dan selebihnya tujuh orang lagi Raja Melayu pernah mencapai ulang tahun pemerintahan Jubli Emas. Empat orang daripada mereka adalah Raja-Raja Melayu daripada Kesultanan Kedah, tiga orang daripada Kesultanan Brunei, tujuh orang daripada mereka daripada kesultanan di Tanah Melayu (Semenanjung Malaysia), empat orang daripada kesultanan di Kepulauan Borneo dan seorang daripada kesultanan di Kepulauan Sumatera. Lapan buah kesultanan yang disenaraikan di atas masih memerintah, berkuasa dan kekal berdaulat sehingga kini, empat dalam Persekutuan Malaysia dan Kesultanan Brunei yang memerintah negara Brunei Darussalam. Dua kesultanan lagi telah dimansuhkan, kedua-duanya sebahagian daripada Republik Indonesia, cuma pewaris takhta dan waris-waris kerabat dirajanya masih bertindak sebagai ketua adat. Walau bagaimanapun, kesemua kesultanan Melayu tersebut merupakan kuasa-kuasa besar yang pernah menaungi rumpun bangsa Melayu suatu ketika dahulu.

Raja-Raja Melayu umpama payung besar yang menaungi rumpun bangsa Melayu dan rakyat mereka yang lain. Raja-Raja Melayu pada zaman yang lalu sering menggunakan gelaran zil-Allah fi al-‘ardh (bayangan Allah di muka bumi) dan Khalifah al-Mukminin (Pemimpin Umat Islam) kerana mereka berperanan besar dalam memelihara dan mengekalkan agama Islam sebagai agama rasmi kerajaan. Selain ditabalkan oleh raja lain yang berdaulat, kedaulatan Raja-Raja Melayu juga bergantung kepada ketaatan rakyat Melayu terhadap mereka. Oleh sebab itu adanya konsep raja yang adil raja disembah (ditaati), raja yang zalim raja disanggah. Raja dan rakyat berpisah tiada. Rakyat memerlukan raja yang berjiwa rakyat supaya rakyat sentiasa berasa raja mereka sentiasa dekat dengan kehidupan mereka dan raja memerlukan rakyat jelata yang taat setia agar pembangunan negara dapat dimajukan bersama.

Untuk rujukan berkenaan istilah-istilah ulang tahun pemerintahan raja:

Perlu diingatkan bahawa senarai di atas hanyalah berdasarkan kajian penulis yang masih tidak menyeluruh. Terdapat ratusan lagi kerajaan dan kesultanan Melayu dalam sejarah rumpun bangsa Melayu yang panjang dan pelbagai. Walau bagaimanapun, senarai yang ditentukan dan disusun oleh penulis di atas hanyalah secara umum sahaja. Sekiranya terdapat Raja-Raja Melayu lain dalam sejarah yang sepatutnya berada dalam senarai di atas tetapi tiada, penulis memohon maaf atas kejahilan penulis. Untuk mengetahui lebih lanjut berkenaan biografi Raja-Raja Melayu dan kesultanan-kesultanan Melayu yang disenaraikan di atas, sila rujuk sumber-sumber rujukan di bawah:

SUMBER RUJUKAN

Laman web rasmi The Royal Ark, Royal and Ruling Houses of Africa, Asia, Ocenia, and The Americas, pautan: http://www.royalark.net/index.html, diakses pada Oktober 2017.

Haji Ibrahim Ismail, Sejarah Kedah, Sintok: Penerbit Universiti Utara Malaysia, 2008.

John Middleton (ed.), World Monarchies and Dynasties, Vol. 1-3, London & New York: Routledge, 2015.

Ooi Keat Gin (ed.), Southeast Asia: A Historical Encyclopedia, From Angkor Wat to East Timor, ABC-CLIO Inc., 2004.

Taufiq Tanasaldy, Regime Change and Ethnic Politics in Indonesia: Dayak Politics of West Kalimantan, Leiden: KITLV, 2012.

Alam Sastra, Hilang dalam Terang: Studi atas Kehidupan Bangsawan Melayu Serdang dalam Revolusi Indonesia di Sumatera Timur, 1945-1946.

Rozan Yunos, Sambas Sultanate Descents from Brunei, dalam laman web The Brunei Times, pautan: http://web.archive.org/web/20090125055935/http://bt.com.bn:80/en/golden_legacy/2009/01/11/sambas_sultanate_descents_from_brunei, 11 Januari 2011, diakses pada Oktober 2017.

Sultan-Sultan Brunei, dalam laman web rasmi Pusat Sejarah Brunei, pautan: https://web.archive.org/web/20150415152209/http://www.history-centre.gov.bn/sultanbrunei.htm, diakses pada Oktober 2017.


Di Balik Tawa Tunku Dan Sukarno

Pernah anda melihat gambar ini? Jika tidak mesti pelik apasal mereka ketawa besar semacam lagi-lagi yang tengah tu.

Siapa dia di tengah-tengah yang ketawa besar tu?

Itulah dia Tan Sri Melan Abdullah. Okay kita cerita sikit siapa Tan Sri Melan Abdullah ni.

Pak Melan atau Tan Sri Melan Abdullah adalah bekas Ketua Pengarang Utusan Malaysia. Kehebatannya dalam dunia penulisan menjadikan beliau rapat dengan ramai pemimpin negara terutama dengan Tunku Abdul Rahman sewaktu almarhum menjadi Perdana Menteri.

Sewaktu konfrotasi, Tan Sri Melan terlibat di dalam sebuah demostrasi menentang pemimpin Parti K0munis Indonesia D.N. Aidit dan Menteri Luar Indonesia, Subandrio yang menjadi dalang dasar konfrontasi Indonesia terhadap Malaysia.

Okay kita sambung balik, apa yang berlaku di balik gambar ni.

Pada Mei dan Jun 1963, Tan Sri Melan pada ketika itu bertugas untuk membuat liputan bagi sebuah rundingan kerajaan Malaysia dan Indonesia di Tokyo. Namun, persidangan ini tidak mencapai kata sepakat.

Apabila keluar dari persidangan itu jurugambar akhbar dan juga wartawan-wartawan asing telah berebut untuk mengambil gambar Sukarno dan Tunku manakala Tan Sri Melan di tengah-tengah mereka.

Tunku dan Sukarno tidak menunjukkan wajah gembira sekalipun diminta tersenyum beberapa kali oleh jurugambar dengan berkata cheese

Setelah didesak berkali-kali, Tunku akhirnya mencarut dengan perkataan Melayu yang terkenal dengan empat huruf menyebabkan Sukarno meletus ketawa dan Tunku sendiri ketawa. Mereka kini tidak lagi tersenyum tetapi ketawa besar!

Ketawa mereka menjadi semakin hebat apabila seorang wartawan bertanya is that cheese, Tunku?

Tunku menjawab, “ya ya, something smell like cheese.”

Itulah cerita di balik gambar Tunku,  Tan Sri Melan dan Sukarno ketawa besar yang begitu ikonik.

RUJUKAN:

Maidin, Z. (2011). Hari itu sudah berlalu. Kuala Lumpur: Utusan Publications & Distributors.


Minyak Wangi Firaun Cleopatra

Semua
sedia maklum tentang kisah kejelitaan Cleopatra sehingga berjaya menambat hati
dua pemimpin Rom yang hebat iaitu Julius Caesar dan Mark Antony. Tetapi apakah
permaisuri Mesir itu benar-benar cantik seperti didakwa, ia masih sukar
dibuktikan sehingga hari ini. Tetapi pakar arkeologi kini mengetahui apa jenis
pewangi yang digunakan Ratu Mesir itu. Dan ia ada kaitan dengan rutin mandian
susu keldai!

Idea menghasilkan minyak wangi sebegini datang dari dua orang saintis dari Universiti Hawaii di Manoa, Robert Littman dan Jay Silverstein. Sejak beberapa tahun kebelakangan ini, pasukan arkeologi melakukan ekskavasi di Tell-El-Timai, sebuah tapak arkeologi yang dahulunya menjadi sebahagian daripada bandar lama Thmuis. Ia juga menjadi lokasi kilang pengeluar minyak wangi terkenal pada zaman purba, Mendesian dan Metopian. Pada tahun 2012, pasukan arkeologi menemui tapak sebuah rumah pembuat minyak wangi termasuk satu kawasan yang digunakan untuk menghasilkan cecair pewangi dan beberapa botol kaca dan amphora yang mengandungi sisa minyak wangi.

Berdasarkan rekod sejarah terutama dari Yunani, Thmuis sememangnya merupakan kawasan pengeluar minyak wangi yang terkenal pada masa purba. Dan rekod sama turut menyatakan bahan-bahan yang digunakan untuk menghasilkan minyak wangi sebegini. Antara bahan yang dinyatakan ialah myrrh (sejenis resin yang diambil dari pokok berduri yang terdapat di Afrika dan Semenanjung Tanah Arab), buah pelaga, minyak zaitun dan kulit kayu manis. Ini berdasarkan analisis kimia yang dibuat oleh dua pakar minyak, Dora Goldsmith dan Sean Coughlan berkenaan sisa yang terdapat dalam botol-botol minyak wangi itu.

Melihat
kepada semua bahan ini, tidaklah mengejutkan jika ia jauh lebih pekat dan
melekit berbanding minyak wangi yang kita gunakan hari ini. Tetapi ia turut
menghasilkan bau minyak wangi yang kuat, pedas dan lebih tahan lama berbanding
minyak wangi moden sekarang. Proses penghasilan semula minyak wangi ini amat
mengujakan bagi Littman dan Silverstein dan ini boleh dilihat semasa sidang
media pengumuman kisah minyak wangi Cleopatra ini, “Ianya amat mengujakan untuk
menghidu minyak wangi di mana tiada siapa pernah menghidunya dalam tempoh 2,000
tahun dan berkemungkinan digunakan oleh Cleopatra.”

Tetapi semua ini tidak menjelaskan obsesi baginda terhadap wangian terutama air mawar. Dalam kes ini, Cleopatra bukan sekadar menggunakannya untuk mencantikkan rambut atau menghias tempat tumpuan yang dikunjungi baginda. Bahkan pada satu ketika, seluruh kapalnya turut direndam dengan air ros bagi membolehkan ia dapat dihidu dari jauh oleh kekasihnya, Antony semasa baginda berkunjung ke Pulau Tarsus. Dan ini ada kaitan dengan rejim kecantikan baginda termasuk mandi susu keldai. Cleopatra mengamalkan amalan mandi susu ini bertujuan bagi mencantikkan lagi penampilan kulitnya agar lebih licin dan halus. Tetapi dengan bau sebegitu rupa, tidak hairanlah mengapa baginda menggunakan wangian untuk menutup bau sebenar tubuh badannya.

Bagaimanapun menurut pembuat minyak wangi, Mandy Aftel, tidak diketahui sama ada minyak wangi yang dihasilkan itu benar-benar digunakan oleh Cleopatra atau sebaliknya. Ini kerana beliau percaya baginda mempunyai kilang minyak wanginya sendiri dan sudah pasti mempunyai citarasa minyak wangi yang tersendiri daripada memakai apa yang ada di pasaran. Walaupun wujud kemungkinan ia tidak dipakai oleh Cleopatra, golongan elit dan berkuasa ketika itu memakai wangian yang hampir serupa dengan minyak wangi yang dihasilkan oleh Littmann dan Silverstein ini. Bagi yang berminat dan menghidu minyak wangi ini, boleh saja berkunjung ke pameran Queens of Egypt anjuran National Geographic Society yang sedang berlangsung hingga pertengahan September ini.

SUMBER

1.
Ashley. (2019). Cleopatra’s Perfume Recreated – A Scent That Once Masked The
Odor Of Sour Donkey Milk!. Ancient-Origins.net. https://www.ancient-origins.net/news-history-archaeology/ancient-perfume-0012412

2.
Daley, Jason. (2019). Cleopatra May Have Once Smelled Like This Recreated
Perfume. Smithsonian Magazine. https://www.smithsonianmag.com/smart-news/may-be-what-cleopatra-smelled-180972854/


Hikmah Dalam Israk Mikraj Dalam Menghadapi Covid-19

Dalam tempoh Perintah Kawalan Pergerakan ini, mari lah kita merenung firman Allah Taala yang menceritakan perjalanan Isra’ Nabi Muhammad saw,

سُبْحَانَ الَّذِي أَسْرَىٰ بِعَبْدِهِ لَيْلًا مِّنَ الْمَسْجِدِ الْحَرَامِ إِلَى الْمَسْجِدِ الْأَقْصَى الَّذِي بَارَكْنَا حَوْلَهُ لِنُرِيَهُ مِنْ آيَاتِنَاۚ إِنَّهُ هُوَ السَّمِيعُ الْبَصِيرُ ﴿١

“Maha Suci Allah yang telah memperjalankan hamba-Nya pada suatu malam dari Al-Masjidil Haram ke Al-Masjidil Aqsa yang telah kami berkati sekelilingnya agar Kami perlihatkan kepadanya sebahagian dari tanda-tanda kebesaran Kami. Sesungguhnya Dia adalah Maha Mendengar lagi Maha Melihat.” (Surah Al-Israa’: Ayat 1).

Mikraj pula merujuk kepada perjalanan Baginda SAW dari Masjidil Aqsa ke Sidratul Muntaha di langit ketujuh, seperti mana yang digambarkan oleh al-Quran dalam Surah an-Najm, ayat 13 hingga 18, Allah SWT berfirman yang bermaksud:

“Dan sesungguhnya (Muhammad) telah melihat Jibril (dalam bentuk rupanya yang asal) pada waktu yang lain di Sidratul Muntaha. Di situ ada syurga tempat tinggal (Muhammad melihat Jibril) ketika Sidratul Muntaha diliputi oleh sesuatu yang meliputinya. Penglihatannya (Muhammad) tidak berpaling daripada yang dilihatnya itu dan tidak pula melampauinya. Sesungguhnya dia telah melihat sebahagian tanda-tanda (kekuasaan) Tuhannya yang paling besar.

Dalam suasana negara dan dunia yang getir akibat perperangan dengan makhluk yang halus iaitu COVID – 19, malam Isra’ Mikraj membawa harapan dan seribu kekuatan menghadapi ujian ini ini.

Musuh yang tak kelihatan menyerang ganas membunuh ribuan penduduk dunia tanpa belas kasihan. Setakat ini COVID -18 belum menyerang haiwan kerana mungkin mereka dikhususkan menyerang manusia ? mohon sahabat yang lebih pakar menerangkan. Apabila virus ini menyerang, ia bagai menjadi tuan rumah dalam badan manusia, segala kekuatan dalam badan diresap hingga sistem badan melemah dan akhirnya ribuan manusia tewas dengan makhluk yang sangat halus (dengan izin Allah).

Al Quran menyatakan bahwa Allah telah memperjalankan hamba-Nya iaitu Sayydiuna Muhammad pada malam Isra’ Mikraj. Tanpa qudrat dan iradah-Nya, maka atas hukum manusia dan hukum adat yang biasa, Rasulullah takkan mampu sampai ke Sidarul Muntaha. Sesungguhnya Allah telah menzahirkan kekuasaan-Nya dan menundukkan akal mereka yang sombong.

Alam semesta yang luas ini adalah makhluk Allah dan berada dalam keluasaan Allah. Alam tiada lain adalah jirim dan jisim yang mempunyai pelbagai bentuk serta saling berhubung satu sama lain.

Kerdil dan amat kerdilnya manusia, justeru itu mereka perlu berlindung dengan Allah Yang Maha Kuasa, Maha Pencipta. Tauhid yang benar pasti membuahkan ketenangan dalam kehidupan dalam apa jua keadaan yang berlaku.

Isra’ mikraj menyampaikan mesej bahwa jangan terkurung dalam logik akal semata. Akal hanya mampu memahami kekuasan Allah apabila direhatkan sebentar dari logik kebiasaanya. Peristiwa ini ujian awal kepada umat Islam.

Musyrikin Makkah mengatakan ini gila. Mana mungkin Muhammad berjalan satu malam dari Makkah ke Palestin kemudian ke hadratillah. Namun, berbeza dengan orang beriman, apabila ditanya kepada Abu Bakar, beliau menjawab kalau lebih dari tu pun dia percaya.

“Benar ! Aku mengakui bahawa engkau adalah Rasulullah. Jika Baginda mengatakan bahawa Baginda diperjalankan lebih jauh dari itu, maka aku tetap beriman kepadanya”

Jangan terkurung dalam logikal akal, jangan membataskan kekuasaan Allah dengan akal dan alam yang terbatas. Isra’ mikraj mengajak manusia menggunakan akal dengan jernih agar mengkaji lagi akan rahsia alam khususnya non muslim. Selagi akal mendustakan mukjizat para Rasul, maka akalnya tidak sempurna dalam pengetahuanya. Akal yang sempurna faham bahwa tiada apa yang mustahil jika itu barang dikehendaki Allah dan Dia Maha Berkuasa atas segala sesuatu.

Kekuasaan Allah boleh berubah dengan mudah segala bentuk jirim dan jisim alam pada mlm yang istimewa tersebut. Segalanya berubah, yang jauh menjadi dekat, yang luas menjadi kecil, yang ghaib menjadi zahir, yang zahir menjadi ghaib, yang setahun menjadi satu beberapa minit.

Oh ya, hakikatnya perjalanan Isra Mikraj Nabi Muhammad saw adalah dengan roh dan jasad serta berlaku sebahagian malam sahaja bukan satu malam penuh. Saat Nabi pulang, tempat perbaringan Nabi saw masih hangat.

Allah boleh berbuat hal demikian kerana Dia Tuhan sekalian Alam. Dia mengatur hukum adat, asbab musabab di alam syariat dunia tetapi Allah tidak terikat dengan sistem tersebut. Sesungguhnya Allah al Malik adalah Raja bagi masa, jarak, bentuk, luas, cahaya, tenaga, gelombang, 7 lapisan langit dan bumi dan Dia berkuasa atas segala sesuatu.

Ujian COVID -19

Kita kini dalam fasa ujian ketakutan bencana, sifat manusia fitrahnya takut atau bimbang hal yang membahayakan kehidupan, keluarga, masyarakat dan negara, para petugas kesihatan dan anggota keselamtan serta pihak yang terbabit.

Pada artikel lepas, kita sudah bincang makna takut kepada makhluk dan takut kepada Allah. Takut kepada Allah, kita semakin mahu mendekati Allah manakala takut pada makhluk dan ancaman, kita mahu mennjauhi.

Sifat takut memang ada pada manusia normal. Walau bagaimanapun, dari suatu sudut kacamata tauhid, ketakutan ini bukan sahaja dizahirkan dengan ikhtiar waspada, namun amat penting perlu ditenang dengan memohon perlindungan Allah, menyerah diri padaNya dengan penuh kehambaan.

Katakanlah (wahai Muhammad): “Tidak sekali-kali akan menimpa kami sesuatu pun melainkan apa yang telah ditetapkan Allah bagi kami. Dia lah Pelindung yang menyelamatkan kami, dan (dengan kepercayaan itu) maka kepada Allah jualah hendaknya orang-orang yang beriman bertawakal”. (At Taubah : 51)

Jika mahu mendapat pertolongan Allah, bukan hanya dengan doa, wajib patuh perintah Rasulullah agar diam ditempat masing-masing jika wabak melanda, Rasulullah juga menjelaskan seorang mukmin tiada memudaratkan diri dan tiada memudaratkan orang lain.

Sebagai orang beriman, tiada istilah berputus asa dalam tangani COVID-19. Malam Isra’ Mikraj adalah malam keajaiban. Kita meyakini keajaiban boleh berlaku kerana dalam pembelajaran hukum asbab musabab, kadang-kadang boleh berlaku menyalahi hingga terbitnya mukjizat, karamah, maunah dan irhas.

Kita takkan sesekali mencapai level mukjizat dan irhas. Tapi karamah dan maunah masih terbuka. Sebab itu para ulama-ulama rabbani, para masyaikh dan orang-orang ikhlas bangkit di malam hari adalah anugerah dikala segala asbab teknologi dan sains belum ketahuan. Ilmu Allah tersangat luas.

Dari sudut hakikat, sudah pasti ianya ketentuan Allah, dan bukan kerja kita sebagai hamba nak tanya kenapa Allah buat begini begitu…tapi atas jalan syariat, tugas kita mencari hikmah dan makna tersirat. Mungkin tiada fahami sekarang, namun sudah pasti ada kebaikan dan hikmah setiap apa yang berlaku.

Kehidupan selepas mati jelas diperlihatkan pada malam yang berkat itu. “Dunya Sab Kuch Nehi he”, dunia bukanlah segalanya. Dunia ini hanyalah secebis laluan perjalanan insan menuju alam kebenaran yang abadi.

Malam Isra Mikraj adalah malam menambah keimanan dan ketaaatan serta kecintaan kepada Allah dan Rasul serta Akhirat. Ini adalah kunci kekuatan, ketenangan, kebahgiaan dan kejayaan insan dunia dan akhirat.

Wallahualam


Firaun Ahmose I: Pejuang Kemerdekaan Rakyat Mesir, Penghancur Dinasti Hyksos

Riwayat sejarah tentang seorang putera diraja yang menghabiskan masa mudanya menyaksikan peperangan di antara ayahandanya, Raja Seqenenre Tao dari Thebes terhadap Raja Khyan dari Memphis. Pertempuran diantara Dinasti Mesir dan Dinasti Hyksos berlangsung hampir berpuluh-puluh tahun lamanya sebelum ia diakhiri oleh seorang putera muda, pemegang kunci kemerdekaan Nil.

Kerajaan Hyksos: Penakluk Mesir Dari Kana’an.

Sebelum kedatangan bangsa Hyksos, bumi Mesir diperintah oleh empat dinasti yang berbeza iaitu Dinasti Ke-13 yang berpusat di kota Avaris (Tell al-Dab’a) dan Dinasti Ke-13 yang berpusat di kota Memphis. Kedua buah kota di utara Mesir ini masing-masing melakukan kegiatan politik dan ekonomi antara satu sama lain. Musuh mereka pada waktu ini hanyalah dari kerajaan kecil yang berpusat di kota Thebes dan kota Abydos di selatan Mesir. Jadinya, bentuk geopolitik sebelum kedatangan bangsa Hyksos hanya terjadi diantara Mesir Selatan dan Mesir Utara.

Walaupun keempat-empat kerajaan ini hidup makmur tanpa peperangan selama rentang waktu yang lama, tetapi kedamaian mereka dicabar pada sekitar tahun 1650 SM yang lalu, apabila sekelompok pendatang asing dari tanah Kana’an, iaitu Hyksos muncul sebagai sebuah kuasa politik baharu, bahkan mereka berimpian untuk menjadi penguasa tunggal di Mesir. Nama Hyksos diterjemah daripada rekod ‘Senarai Raja Turin’ yang membawa maksud ‘Heqa Khasut’ iaitu Pemerintah Dari Bumi Asing.

Episod kejatuhan empat buah kerajaan ini bermula setelah Hyksos melancarkan serangan pertamanya dengan menakluk dua buah kota yang kaya-raya, iaitu Dinasti Ke-13 yang berpusat di kota Memphis dan Dinasti Ke-14 yang berpusat di kota Avaris. Dengan kekalahan telak kedua buah kuasa di utara Mesir pada waktu tersebut, maka Hyksos berjaya menjadi penguasa di utara pada fasa kebangkitannya lalu menubuhkan Kerajaan Hyksos atau Dinasti Ke-15 yang berpusat di kota Avaris.

Pada fasa permulaan ini, kerajaan Hyksos belum berminat untuk meneruskan serangan ke atas dua buah kota lainnya di utara iaitu kota Thebes dan kota Abydos kerana jaraknya yang sangat jauh dan mahu menumpukan dahulu dengan penstrukturan pentadbiran yang baharu. Mereka ibarat singa yang sedang berehat seketika, menghadam makanan yang baru sahaja dijamah.

Tetapi tidak lama kemudian, kekuasaan Hyksos di Mesir mula diganggu-gugat oleh musuh baharu dari selatan iaitu Dinasti Ke-16 yang berpusat di kota Thebes dan Dinasti Abydos yang berpusat di kota Abydos. Kedua buah kuasa selatan yang sebelum ini lemah dipandangan mata Hyksos, berubah lama-kelamaan menjadi kuasa besar, bahkan kedua buah kuasa ini bersekutu untuk menghadapi Kerajaan Hyksos.

Penentangan dari kedua buah dinasti selatan ini terlihat jelas, apabila mereka tidak bersetuju dan menolak permintaan raja Hyksos untuk meletakkan kota mereka dibawah jajahan kerajaan Hyksos sepertimana yang berlaku ke atas nasib kota Memphis dan Avaria. Akibat dari penolakan ini, terjadinya beberapa sisi pertempuran di antara kedua belah pihak selama beberapa tahun.

Hari-hari pun berlalu, Dinasti Ke-16 dan Dinasti Abydos semakin lama semakin lelah diasak dengan serangan bertalu-talu dari kerajaan Hyksos. Kelengkapan senjata dan kekayaan Avaris pada waktu tersebut memberikan kelebihan kepada kerajaan Hyksos mampu membeli peralatan perang yang baharu, bekalan makanan yang tidak putus dan bantuan dari tentera gabungan Memphis-Avaris.

Setiap usaha yang keras pasti membuahkan hasil, maka dengan kecekalan perjuangan dan semangat menakluk yang tinggi, kerajaan Hyksos dari Avaris mampu menghapuskan kuasa Dinasti Ke-16 dengan menakluki kota Thebes. Sekutu Dinasti Ke-16, iaitu Dinasti Abydos turut disapu oleh kerajaan Hyksos dalam ekspedisi gempuran selatan ini. Dengan kejatuhan dua buah kota terakhir yang berpengaruh di selatan Mesir, maka Kerajaan Hyksos membuktikan mampu merealisasikan mimpinya untuk menjadi satu-satunya kuasa tunggal di Mesir walaupun dari bangsa asing.

Kelahiran Dua Orang Putera Thebes: Cahaya Dari Dewi Isis

Zaman pun berlalu.

Pada sekitar tahun 1580 SM, Seqenere Tao, bersama tenteranya, berjaya melepaskan kota Thebes daripada kekuasaan pusat Hyksos di ibukota Avaris lalu baginda menabalkan dirinya sebagai Raja Seqenere, pemimpin pertama Dinasti Ke-17. Kebebasan ini membawa dua buah makna, iaitu kelahiran bibit-bibit pemberontakan dan tanda-tanda kejatuhan kerajaan Hyksos. Dinasti Ke-17, pewaris Dinasti Ke-16, seteru utama Kerajaan Hyksos.

Raja Seqenere mempunyai dua orang anak iaitu Putera Kamose dan Putera Ahmose. Kedua orang anaknya ini dididik dengan ilmu politik, akademi, agama dan ketenteraan di usia yang masih belia. Hasil didikan inilah yang akhirnya akan membentuk kedua orang putera ini sebagai sosok pemimpin yang berani di medan perang.

Raja Seqenere mampu memimpin dan membawa Dinasti Ke-17 sebagai sebuah kerajaan yang kuat di selatan Mesir. Baginda mula memimpin kerajaannya dari tahun 1560 SM sehingga 1555 SM. Konflik makin meruncing diantara pihak Hyksos dan Thebes apabila Raja Hyksos, Apepi (Aphopis), menghantar utusannya kepada Raja Seqenere.

Utusan yang membawa mesej kepada baginda adalah, setiap kawasan yang memasuki jajahan Kerajaan Hyksos wajib membayar ufti kepada Raja Apepi dan sesiapa yang melanggar arahan ini akan dibunuh. Raja Seqenere yang sangat berdendam dengan kerakusan Raja Apepi dan keturunan Hyksos, telah memutuskan untuk melancarkan kempen perang mengambil alih kembali kota Avaris dan Memphis.

Baginda menghadapi beberapa siri pertempuran dengan Hyksos selama hidupnya, sebelum baginda mengalami kekalahan. Punca kematian Raja Seqenere dipecahkan kepada dua teori, di antaranya:

1. Baginda terbunuh di medan pertempuran.

Hasil forensik dan x-ray ke atas jasad mumia Raja Seqenere, para penyelidik menemui kesan tetakan kapak jenis buatan Hyksos di kepala baginda. Hasil ini dapat dlilihat di dalam buku ‘The Oxford History of Ancient Egypt’ oleh Ian Shaw. Di halaman 199, diterangkan Raja Seqenere mengalami kecederaan yang teruk di bahagian kepala melalui kesan tetakan kapak Hyksos dan kesan luka tombak di bahagian leher ketikamana baginda sedang menghadapi pertempuran satu lawan satu (kombat). Pendapat pertama ini dikuatkan lagi dengan dakwaan yang tiada sebarang bekas atau luka di bahagian tangan dan jari baginda, dan jika ketiadaan luka ini, baginda tidak sempat mempertahankan dirinya di dalam medan perang.

2. Baginda ditangkap hidup-hidup oleh jeneral perang Hyksos dan dihukum bunuh.

Berbeza pula dengan seorang Egyptologi iaitu Garry Shaw, beliau mengemukakan teori tentang kematian Raja Seqenere di dalam bahagian ‘The Death of King Seqenenre Ta: Journal of the American Research Center in Egypt’. Beliau menuliskan, hasil imbasan dan perincian ke atas tengkorak dan tulang Raja Seqenere, Shaw mampu mematahkan teori pertama dan berpendapat yang Raja Seqenere dihukum bunuh oleh seorang jeneral perang Hyksos, setelah baginda kalah dalam pertempuran terakhirnya dan baginda bukan dibunuh dalam pertempuran satu lawan satu di medan perang seperti yang digembar-gemburkan sebelum ini.

Antara kedua buah teori di atas, teori kedua lebih diyakini sebagai punca kematian Raja Seqenere Tao. Legasi perjuangan Raja Seqenere dilanjutkan oleh dua orang puteranya yang bakal menjadi raja Thebes yang sangat bijak dan berstrategi di dalam medan pertempuran.

Ekspedisi Avaris: Raja Kamose Pembuka Pintu Penaklukan

Setelah kematian Raja Seqenere Tao, takhta Dinasti Ke-17 diserahkan kepada anak sulung baginda melalui sistem pewarisan takhta iaitu Putera Kamose melalui persetujuan balu Raja Seqenere, Permaisuri Ahhotep I.

Catatan kempen Raja Kamose dapat ditemui di batu bersurat (manuskrip) yang dikenali sebagai Caravon Tablet. Rekod kejayaan Raja Kamose dalam pertempuran yang disertainya, turut ditemukan di batu bersurat lain, Kamose Stella Kedua (Kamose’s Second Stella).

Tempoh pemerintahan baginda berlangsung selama lima tahun sahaja iaitu dari tahun 1555 SM sehingga 1550 SM. Permaisuri Ahhotep I merupakan tulang belakang dan pembakar semangat kepada Raja Kamose meneruskan perjuangan ayahandanya dan kalau dilihat dari sudut lain, Permaisuri Ahhotep I cuma mempergunakan kedudukan anaknya sebagai pemerintah melaksanakan dendamnya kepada Kerajaan Hyksos atas kematian suaminya. Dalam dua tahun pemerintahannya yang awal baginda menghentikan dahulu kesemua kempen ketenteraan ke atas Kerajaan Hyksos dan baginda mula menyusun strateginya.

Raja Kamose meneruskan kempen yang dilancarkan oleh ayahandanya menghadapi Kerajaan Hyksos. Ketika memasuki tempoh pemerintahan ketiga baginda, Raja Kamose memulakan kembali kempen yang mana baginda sendiri turun padang memimpin pasukan dalam setiap pertempuran. Langkah pertama yang diambil oleh baginda adalah dengan merampas kembali daerah Nefrusy iaitu sebuah daerah yang diyakini sebagai pintu pembuka kepada penaklukan seterusnya.

Setelah baginda merebut semula kawasan ini, baginda mara bersama para tenteranya mengambil satu-persatu perkampungan dan pos-pos tentera milik Kerajaan Hyksos. Kampung yang tidak mahu bekerjasama dengan Raja Kamose akan dihukum dengan cara mengepung dan menyekat segala bahan makanan ataupun bekalan air memasuki ke kawasan tersebut.

Kubu-kubu pertahanan Kerajaan Hyksos mula melemah di selatan Mesir. Ketika Raja Kamose dalam perjalanan ke wilayah-wilayah utara Mesir, tenteranya dapat menghadang dan menangkap utusan diraja Hyksos. Utusan tersebut dipercayai membawa sebuah surat dari Raja Hyksos, Apopi I untuk diserahkan kepada sekutu mereka, Raja Kush yang memerintah di selatan Mesir, tidak jauh dari kota Thebes. Raja Kamose tidak mahu bertindak terburu-buru untuk berundur ke Thebes atau maju terus ke Avaris.

Langkah pertama yang dilakukan oleh baginda adalah dengan mengutuskan kembali utusan tersebut kepada Raja Apopi, ia sebagai sebuah amaran yang tegas dari Raja Kamose untuk tidak bermain-main lagi. Setelah itu, baginda bersama pasukannya mengambil langkah bijak kedua dengan menghancurkan Bahariya Oasis di gurun barat.

Bahariya Oasis merupakan nadi penghubung perdagangan diantara kerajaan Hyksos dan kerajaan Kush. Dengan kemusnahan nadi ini, maka Raja Kamose mampu menciptakan tembok penghalang diantara Hyksos dan Kush. Baginda memastikan tiada sebarang bantuan apa pun yang akan dihantar oleh kerajaan Kush kepada kerajaan Hyksos.

Taktik yang mudah ini, memudahkan Raja Kamose mampu menguasai hampir 40% titik-titik kekuatan Hyksos. Penaklukan Raja Kamose berjaya mencapai sehingga ke sempadan kota Cynopolis (Anpu) di tengah Mesir (berdekatan daerah Faiyum dan kota Saka)

Selain penguasaan ke atas benteng-benteng utama Hyksos, Raja Kamose juga turut melancarkan kempen perang ke atas Kerajaan Kush. Baginda ingin memastikan yang kerajaan Hyksos tidak akan menerima bantuan apa-apa pun pada masa akan mendatang. Baginda mahu menghapuskan kerajaan Kush supaya baginda mampu menumpukan pertempurannya dengan Hyksos.

Dalam masa tempoh tahun keempat pemerintahannya, Raja Kamose mampu memukul mundur segala serangan dari Raja Kush. Jajahan Kerajaan Kush perlahan-lahan jatuh ke tangan Raja Kamose dan segala sumber kekayaan Kush mula beralih kepada baginda. Kelebihan ini memberikan peluang kepada Raja Kamose membeli peralatan perang dan mempertingkatkan pertahanannya di selatan Mesir daripada ancaman Hyksos mahupun Kush.

Baginda berhasrat ingin melanjutkan penaklukannya ke atas ibukota Avaris.

Ahmose I: Raja Harapan Terakhir Rakyat Mesir

Kepimpinan Raja Kamose terserlah dalam kesemua pertempuran selama dua tahun terakhir pemerintahannya, sehinggalah baginda terbunuh dalam suatu pertempuran yang dahsyat pada sekitar tahun 1550 SM. Hasrat baginda untuk merebut kota Avaris terkubur bersamanya.

Pada saat ini, putera Ahmose berumur 10 tahun dan belum syarat untuk menduduki takhta Thebes. Permaisuri Ahhotep I mengambil alih kuasa sementara (de facto) di Thebes lalu meneruskan kempen pengukuhan kuasa di kawasan-kawasan yang ditinggalkan oleh anaknya, Raja Kamose.

Apabila putera Ahmose mencapai tahap umur yang telah matang mengikut syarat sebagai seorang pemimpin, barulah Permaisuri Ahhotep I menyerahkan takhta kepadanya. Raja Hyksos di Memphis masih belum tahu yang Thebes sedang mempersiapkan angkatan tentera yang bakal melenyapkan kekuasaan mereka di Mesir.

Tetapi, beberapa pendapat menyatakan yang Ahmose tidak menjadi raja di Thebes tetapi sebagai jeneral perang. Ini seperti yang dicatatkan di dalam manuskrip ‘Rhind Mathematical Papyrus’ iaitu:

“Regnal year 11, second month of Shomu, Heliopolis was entered. First month of Akhet, day 23, this southern prince broke into Tjaru.”

Panggilan putera (prince) ini memberikan maklumat kepada ahli Egyptologi yang status Ahmose hanyalah sebagai seorang putera sahaja, bukannya seorang raja kerana pada masa ini, putera Ahmose masih berumur 10 tahun. Rekod disokong berikutan ibunya, Ahhotep I masih memegang gelaran permaisuri. Jadinya, pada waktu ini, abangnya, Raja Kamose dianggap sebagai pemimpin terakhir Dinasti Ke-17 secara sah.

Walaupun tidak mempunyai kuasa sebagai raja, putera Ahmose mula menyusun atur kembali pasukannya. Baginda mempelajari pelbagai kesilapan dari Raja Seqenere dan Raja Kamose dalam beberapa siri pertempuran sebelumnya. Baginda tidak mahu meneruskan lagi kempen peperangan ini, tetapi baginda hanya mahu menghentikan terus perbalahan selama 30 tahun yang tiada titik noktahnya.

Sebuah serangan skala besar-besaran yang terakhir.

Kejatuhan Hyksos: Detik-Detik Pembebasan Kota Avaris

Di utara Mesir, pucuk kepimpinan kerajaan Hyksos sudah bertukar tangan. Raja Apopis I meninggal dunia dan takhtanya diserahkan kepada Raja Khamudi pada sekitar tahun 1540 SM. Raja Khamudi yang baru menaiki tampuk pemerintahan terpaksa menghadapi tantangan dari kerajaan Thebes yang dipimpin oleh seorang permaisuri dan seorang putera yang menjadi jeneral perang pada umur 20 tahun.

Gendang perang berpalu dari Thebes. Sang putera bersama pasukannnya mara dengan semangat juang yang tinggi ke jantung Kerajaan Hyksos, kota Avaris. Putera Ahmose I, berjanji tidak akan berundur lagi. Baginda hanya akan menyapu Hyksos buat selama-lamanya dari muka bumi Mesir. Maruah Mesir akan dipahatkan kembali di dalam sejarah. Perjuangan nenek moyangnya akan diteruskan selagimana hayat dikandung badan.

Rekod kisah perang dan pertempuran yang dipimpin oleh Putera Ahmose I dicatatkan di dalam The Rhind Papyrus.

1. Pada bulan Julai, putera Ahmose I memimpin pasukannya menyerang kota Heliopolis. Dengan penawan kota Heliopolis, kota Memphis yang bersekutu dengan kota Avaris, menjadi mangsa pertama yang disekat segala perbekalannya. Ini kerana, kota Heliopolis merupakan nyawa kepada perkembangan seharian kota Memphis.

Setelah membungkam aktiviti ekonomi kota Memphis, putera Ahmose meneruskan rancangannya untuk menawan kota Tjaru.

2. Putera Ahmose bersama angkatan pasukannya berangkat dari kota Heliopolis menuju ke kota pertahanan Tjaru. Kota pertahanan Tjaru merupakan kota yang melindungi jalur utama perdagangan diantara ibukota Avaris, Mesir dan tanah Kana’an. Jalur ini dikenali sebagai ‘Laluan Horus’ dan merupakan nadi kelangsungan hidup kota Avaris. Dengan penguasaan ke atas benteng Tjaru, Ahmose mampu menyekat segala perbekalan bantuan dari tanah Kana’an kepada kota Avaris.

Jalur bantuan ke kota Memphis dan Avaris ditutup serapat-rapatnya. Taktik putera Ahmose berhasil. Baginda semakin dua langkah ke hadapan.

3. Kota Avaris sekarang dihimpit dengan sekatan perbatasan antara Mesir-Kana’an oleh putera Ahmose. Setelah dapat memperkukuhkan sekatan ekonomi ke atas Hyksos, putera Ahmose mara dan menawan kota Sharuhen. Raja Khamudi tiada cara lain lagi kecuali terpaksa bertahan bersama sisa pasukannya di benteng Avaris. Dengan kejatuhan kota Sharuhen yang merupakan kota pertahanan Hyksos berhampiran Gaza, maka Hyksos ibarat telur di hujung tanduk.

Putera Ahmose tidak menunggu lama untuk membantai habis-habisan ke atas Hyksos. Mesir wajib dimerdekakan kembali. Pasukannya mara dari tiga penjuru, Thebes, Tjaru dan Sharuhen lalu mereka mula mengepung kota Avaris sedikit semakin sedikit.

4. Episod gempuran kota Avaris oleh putera Ahmose berlangsung selama tiga kali cubaan dan ketiga-tiga serangan ini berakhir dengan kegagalan. Putera Ahmose mencari jalan untuk mengakhiri pengepungan ini (tidak diketahui taktik yang digunakan Ahmose).

Sehinggalah pada gempuran kali keempat, barulah kota Avaris rebah, lalu sekaligus menamatkan pemerintahan 108 tahun Hyksos di bumi Mesir. Seorang putera muda, berumur 21 tahun, membuktikan janjinya.

Menyarung Kembali Takhta Amun: Raja Pertama Yang Memegang Gelaran Firaun

Hembusan angin padang pasir Mesir bertiup membawa debuan-debuan gurun. Matahari terbit memancarkan sinaran baharu ke atas bumi Mesir. Tepat pada tahun 1541 SM, kerajaan Hyksos dimusnahkan oleh seorang putera dari Thebes. Mereka dihalau kembali ke Kana’an. Istana Avaris dan kota Memphis dikuasai kembali oleh keturunan bangsawan tempatan. Impian Ahmose direalisasikan tidak sampai beberapa lama tempoh pemerintahan Raja Khamudi. Untuk kali keduanya, putera Ahmose berjaya menyatukan kembali Mesir utara dan Mesir selatan menjadi satu pemerintahan berpusat.

Ahmose diangkat menjadi raja baharu Mesir, menyarung kembali takhta Amun ketika berumur 21 tahun (ada pendapat mengatakan pada umur 25 tahun). Baginda diberi gelaran sebagai Firaun Ahmose I dari Thebes. Segala kota dan kampung yang dahulunya bersumpah setia kepada Hyksos kini mula beralih kesetiaan mereka kepada Firaun Ahmose I. Mesir kini ditadbir oleh Dinasti Ke-18, dinasti seterusnya yang membuka fasa baharu dalam sejarah Mesir iaitu fasa Kerajaan Baru atau The New Kingdom. Di dalam fasa inilah, lahirlah beberapa para firaun yang terkenal di dunia seperti Tuthakhamun, Akhenaten, Ramses II dan Nefertiti.

Para sejarawan berpendapat, gelaran raja Mesir mula diubah kepada Firaun setelah Ahmose berjaya menyatukan Mesir buat kali kedua. Baginda ingin membawa wajah dan identiti khas masyarakat Mesir. Firaun yang sebelum ini merujuk kepada tempat bersemayam sang raja Mesir di istana mula dipakai secara rasmi bagi gelaran para pemimpin untuk Dinasti Ke-18. Ada para sejarawan mengungkapkan teori lain tentang kemunculan gelaran Firaun atau Pharoah.

Ia mula digunapakai dalam acara rasmi dan cop mohor negara pada sekitar tahun 1570 SM atau 1069 SM. Nama Pharoah diolah semula oleh para pengkaji setelah mereka menemui panggilan nama kepada raja di Mesir ketika memasuki fasa Kerajaan Baru daripada manuskrip Yunani yang mengelarkan raja Mesir sebagai Pero (The Great House). Pero juga membawa maksud sebagai Penguasa Dua Tanah: Mesir utara dan Mesir selatan (Lord of the Two Lands) dan Pendeta Tertinggi Seluruh Kuil (High Priest of Every Temple).

Firaun Ahmose I menjadikan kota Thebes sebagai ibukota pemerintahan Dinasti Ke-18. Sebab utama perpindahan pusat pentadbiran ini dipecahkan kepada dua sebab, iaitu:

1. Jauh dari jangkauan musuh: Firaun Ahmose tidak mahu menjadikan kota Memphis mahupun kota Avaris sebagai pusat kekuataannya kerana terlalu dekat dengan musuh yang kemungkinan datang dari Kana’an ataupun Mesopotamia. Thebes merupakan satu-satunya kota yang jauh daripada musuh ini mungkin memberikan kelebihan kepada baginda bertahan dan menyerang balas kembali sekiranya kota Memphis atau Avaris ditawan oleh musuh.

Baginda belajar daripada sejarah bagaimana Hyksos dengan mudah menjangkau Mesir dalam hanya masa yang singkat. Walaupun baginda mengetahui kekayaan dan kekuatan pertahanan kedua buah kota di selatan itu, baginda tetap tidak dibutakan dengan harta yang melimpah ruah. Baginda hanya mahu memastikan, Mesir tidak akan diperintah oleh raja asing lagi.

2. Membalas budi masyarakat Thebian: Firaun Ahmose sangat terhutang budi kepada masyarakat kota Thebes yang tidak lelah berjuang di sisi keluarganya dari zaman ayahnya, Raja Seqenere, abangnya Raja Kamose dan ibunya Permaisuri Ahhotep. Baginda juga mendapat bantuan dan kesetiaan yang penuh daripada mereka selama kempen pertempuran dengan Hyksos.

Untuk membalas budi mereka, baginda ingin menaik taraf kehidupan masyarakat Thebes. Mereka dikecualikan daripada cukai selama pemerintahan baginda. Mereka menjadi penduduk kota yang sangat bertuah. Mereka menjual kesetiaan, baginda memberi kemakmuran. ‘Win-win situation’.

Setelah struktur pentadbiran disusun semula, Firaun Ahmose meneruskan perluasan kuasanya dengan memimpin tentera di dalam ekspedisi darat (melintasi Sinai) dan lautan (menyeberangi Laut Merah). Baginda menawan satu-persatu daerah penting Hyksos di selatan Kana’an. Pada tahun ke-22 pemerintahannya, baginda mampu membuktikan ‘dendam’nya kepada Hyksos tidak akan pernah tamat.

Empayarnya pada waktu ini mencapai dari Mesir utara, Mesir selatan, Kana’an selatan sehinggakan menjangkau ke sungai Eupharates, tanah Mesopotamia. Segala tamadun yang diciptakan oleh Hyksos dihapuskan dari sejarah. Walaupun dalam memperluaskan kuasanya di luar, baginda tetap menghadapi pemberontakan dalaman, tetapi kesemua api pemberontakan ini berjaya dipadamkannya sebelum ia menular dan memberikan kesan yang buruk kepada kerajaan baharunya.

Setiap yang bernyawa, pasti akan merasai kematian. Akhirnya, pada tahun 1524 SM (atau 1526 SM) setelah memerintah Mesir selama 25 tahun 4 bulan (mengikut catatan Manetho), baginda menghembuskan nafas terakhirnya di istananya pada umur 35 tahun. Baginda dimumiakan dan dimakamkan di pemakaman diraja Deil al-Bahari (Pemakaman Lautan) yang berhadapan dengan kota Luxor. Pemakaman ini merupakan pemakaman diraja Thebian (Thebes).

Kemangkatan baginda bukan tandanya kematian identiti mereka. Anaknya, Firaun Amenhotep I meneruskan legasi ayahandanya dalam memperluaskan kuasa dan mempertahankan kedudukannya sebagai firaun yang kedua Dinasti Ke-18.

Daripada kisah ini, kita boleh melihat bagaimana semangat sebuah keluarga diraja tempatan yang ingin membebaskan tanah berdaulat mereka daripada cengkaman kuasa asing. Semangat mereka disokong penuh oleh rakyat sendiri sehinggakan daripada sebuah kerajaan yang kecil di tengah-tengah padang pasir, Thebes, akhirnya mereka mampu menghadapi dua buah kerajaan sekaligus iaitu negara jiran, Kerajaan Kush dan musuh utama, Kerajaan Hyksos.

Walaupun mereka tiada kelengkapan senjata yang banyak dan canggih seperti tentera diraja Hyksos, mereka tetap berjuang ke titisan darah terakhir. Bukan semua Firaun yang dianggap jahat di dalam sejarah. Wujudnya juga sosok seorang pemimpin yang baik sepertimana di dalam semua sejarah tamadun manusia. Firaun Ahmose I merupakan salah satu daripada sosok pemimpin patriotik yang namanya jarang disebutkan di dalam sejarah.

Artikel berkaitan:

1. Senarai Nama Firaun: https://www.google.com/amp/s/www.thepatriots.asia/senarai-nama-firaun-yang-memerintah-mesir-purba/amp/

2. Raja Narmer: https://www.google.com/amp/s/www.thepatriots.asia/namer-insan-yang-menyatukan-kerajaan-mesir-purba/amp/

3. Dewa Amun-Ra: https://www.google.com/amp/s/www.thepatriots.asia/amun-ra-dua-jasad-satu-identiti-bertakhta-matahari/amp/

RUJUKAN:

1. The Dictionary of Ancient Egypt oleh Ian Shaw (halaman 199).

2. War in Ancient Egypt: The New Kingdom oleh Anthony J. Spalinger (halaman 23).

3. The History of Ancient Egypt oleh Profesor Bob Brier.

4. A Brief History of Egypt oleh Arthur Goldschmidt Jr.

5. Ahmose I, Founder of the 18th Dynasty and the New Kingdom of Ancient Egypt oleh Jimmy Dunn.

Gambar: Assassins Creed Origins.

– TAMAT –


Betul ke “Marshmallow Test” Meramalkan Kejayaan Hidup?

Baru-baru ini, sebuah rancangan bual bicara membincangkan tajuk yang hangat bersama dua orang tetamu jemputan. Tajuk “Mitos Melayu Malas: Perspesi atau Realiti” menjadi pilihan mereka untuk dibincangkan memandangkan tajuk itu begitu rancak didebatkan dan berlegar di media sosial dan juga media massa. Saya secara peribadinya tidak nampak sebarang keperluan untuk membincangkan tajuk yang membosankan ini berulang kali.

Kerana bagi saya, jawapannya jelas ada di depan mata kita. Melayu itu tidak malas, tidak pernah malas, dan tidak akan menjadi malas. Titik noktah. Tak perlulah nak mewujudkan sesuatu yang tidak pernah menjadi isu berdasarkan kenyataan beberapa orang sahaja yang tidak disokong oleh sebarang statistik mahupun data yang jitu.

Tapi walau bagaimanapun, saya tertarik dengan satu hujah yang dibawa oleh salah seorang jemputan rancangan bual bicara tersebut. Ianya adalah berkenaan dengan “delayed gratification”, atau dalam istilah bahasa Melayunya “kepuasan yang dilengahkan”. Ini membawa kita kepada eksperimen terkenal yang diberi nama sebagai “Stanford Marshmallow Experiment” ataupun “Marshmallow Test”.

Sebelum para pembaca semua menggaru kepala, pening mendengarkan pelbagai istilah sofistikated yang baru sahaja saya tulis, saya rasa eloklah saya terangkan kepada anda semua maksud istilah-istilah ini dengan lebih teliti. “Delayed gratification” ataupun “kepuasan yang dilengahkan” adalah kemampuan seseorang itu untuk menahan diri mengambil ganjaran yang kecil yang ada di depan mata, kerana mengharapkan ganjaran yang lebih besar jika mereka bersabar.

Ia adalah satu konsep sabar, kawalan ke atas diri sendiri dan memerlukan pengorbanan diri dari mengambil ganjaran yang kecil hanya kerana kita tahu yang ganjaran yang lebih besar sedang menunggu kita. Konsep ini nampak logik pada akal, dan tinggi pada nilaian moral kita. Malah dalam agama Islam sendiri, konsep ini bertepatan dengan nilai sabar yang diterapkan dalam Islam.

Namun begitu, konsep “delayed gratification” ini mula mendatangkan masalah, apabila ianya mula dikaitkan dengan kejayaan seseorang dalam hidup. Katanya mereka yang mengamalkan “delayed gratification” akan berjaya dalam hidup, dan mereka yang tidak mengamalkan “delayed gratification”, akan gagal. Dan kenyataan ini sering dimomokkan dan digembar-gemburkan oleh pakar motivasi dan disokong dengan eksperimen popular “Marshmallow Test”.

“Marshmallow Test” merupakan sebuah eksperimen yang dilakukan pada penghujung tahun 1960-an dan 1970-an oleh ahli psikologi terkenal, Walter Mischel. Mischel mendapat idea untuk melakukan “Marshmallow Test” apabila melihat satu eksperimen yang dilakukan di Trinidad pada tahun 1958. Kanak-kanak Creole dan juga kanak-kanak dari Selatan Asia dikumpulkan dan diberi tawaran gula-gula 10 sen seminggu dari tarikh eksperimen jika mereka mampu menahan diri dari mengambil gula-gula 1 sen yang sedang diagihkan oleh fasilitator.

Ujian itu mendapati bahawa kanak-kanak dari Selatan Asia lebih berminat untuk menunggu seminggu untuk mendapatkan gula-gula yang lebih berharga, berbanding dengan kanak-kanak Creole. Analisis kepada keputusan ujian itu juga menunjukkan yang kebanyakan dari kanak-kanak yang mempunyai ayah di rumah, dan juga kanak-kanak yang lebih tua, lebih cenderung untuk menunggu seminggu berbanding kanak-kanak yang lain.

Mischel yang tertarik melihat eksperimen tersebut, berhasrat untuk meniru dan mengulangi eksperimen itu di Amerika Syarikat. Pada tahun 1971-1972, Mischel dan juga rakan-rakannya merangka ekseperimen seumpama yang dilakukan di Trinidad untuk dijalankan di Stanford. Menyedari akan kekangan yang wujud melalui eksperimen di Trinidad (jurang umur yang luas antara subjek), Mischel menghadkan subjek eksperimennya kepada kanak-kanak berumur 3-5 tahun.

“Marshmallow Test” dijalankan dengan menawarkan kanak-kanak satu marshmallow. Dan satu tawaran juga diberi kepada kanak-kanak tersebut, jika mereka mampu menunggu 15 minit, bilangan marshmallow tersebut akan digandakan. Ujian ini direka untuk melihat kemampuan kawalan diri, dan melihat potensi sama ada kemampuan tersebut boleh diajar atau hanya mampu dikembangkan secara semula jadi.

“Marshmallow Test” yang pada mulanya dijalankan pada 90 orang subjek, mula dikembangkan dan diulang saban tahun. Eksperimen demi eksperimen mendedahkan beberapa perkara penting tentang psikologi manusia, khususnya psikologi kanak-kanak, namun tiada penemuan yang “menggegarkan” dijumpai, sehinggalah pada tahun 1988.

Ujian “Marshmallow Test” pada tahun 1988, yang dijalankan oleh Mischel dan rakannya Soda mempunyai ujian susulan yang dijalankan 10 tahun selepas itu. Di mana, kanak-kanak yang terlibat dalam eksperimen pada tahun 1988, dinilai pencapaian mereka apabila mereka sudah menginjak dewasa. Ujian itu mendapati bahawa kanak-kanak yang sabar menunggu, mempunyai pencapaian hidup yang lebih baik (dari segi akademik,kerjaya dan juga hubungan kekeluargaan) berbanding kanak-kanak yang tidak menunggu untuk marshmallow tersebut digandakan.

Penemuan tersebut “menggegarkan” dunia psikologi dan menjadi asas dan pembuktian kepada konsep “delayed gratification”. Ianya mula digunakan dan diajar oleh pakar motivasi dan pakar perunding seluruh dunia sebagai satu rahsia kepada kejayaan. Malang sekali buat kanak-kanak yang tidak menunggu untuk marshmallow tersebut digandakan.

Masakan tidak, ujian tersebut juga mula dijalankan di tadika dan di sekolah-sekolah rendah. Kononnya ujian ini sesuai digunakan untuk menilai kemampuan pelajar, dan menentukan laluan kejayaan mereka. Malangnya kanak-kanak yang tidak sabar menunggu mula dicop sebagai kanak-kanak yang akan gagal dalam hidup.

Saya tiada masalah dengan ujian “Marshmallow Test” ini secara amnya. Tetapi apabila ia mula digunakan untuk meramal kejayaan seseorang,ianya sudah menjadi satu ujian yang mengarut. Perlu diingatkan, tiada manusia di dunia ini yang boleh meramalkan masa depan. Jadi kita tiba pada persoalan yang paling utama. Pada tajuk rencana ini. Benar ke “Marshmallow Test” boleh meramalkan kejayaan seseorang?

Saya bagi anda satu jawapan yang ringas. Tidak. Mengapa? Jika anda cakna isu semasa, anda akan sedar yang ujian ini dan juga keputusannya sudahpun dianggap tidak relevan tahun lepas (2018). Ini berdasarkan kepada kajian yang terbaru, yang dilakukan pada tahun 2018. Kajian “Marshmallow Test” yang diulang kembali oleh Tyler Watts, Greg Duncan dan juga Hoanan Quan. Mereka bertiga mengulang kembali “Marshmallow Test” pada skala yang lebih besar.

Jika Mischel memulakan ujian “Marshmallow Test” dengan 90 orang subjek, ketiga-tiga orang penyelidik ini melakukan ujian mereka ke atas 900 orang subjek. Dan keadaan semua subjek dinilai semula 10 tahun selepas itu, apabila mereka sudah menginjak dewasa.

Keputusannya sangat mengejutkan. Mereka bertiga bukan sahaja tidak mampu mendapat keputusan yang sama seperti yang Mischel lakukan pada tahun 1988, malah ujian mereka juga tidak menjumpai sebarang perkaitan yang jelas di antara kemampuan untuk menunggu dan juga kejayaan hidup subjek.

Apa yang Mischel jumpa pada tahun 1988 barangkali hanyalah satu kebetulan. Ketiga-tiga penyelidik itu pula menemui sesuatu yang lebih bermanfaat melalui kajian mereka. Mereka mendapati, kanak-kanak yang tidak sabar menunggu kebanyakannya adalah kanak-kanak yang dibesarkan dalam keluarga yang susah.

Manakala kanak-kanak yang rela menunggu pula, adalah kanak-kanak yang dibesarkan dalam keluarga yang senang. Ini secara tidak lansung menjelaskan psikologi di sebalik perlakuan kanak-kanak yang menunggu berbanding dengan yang tidak. Kanak-kanak yang tidak menunggu barangkali sudah diterapkan dalam minda mereka untuk merebut sebarang peluang yang ada di depan mata, kerana benda yang dijanjikan pada masa hadapan belum tentu akan datang.

Perlakuan ini mungkin dibentuk melalui pengalaman hidup, sekaligus memusnahkan segala perkaitan antara “delayed gratification” dan juga kejayaan hidup seseorang. Jelas sekali, kejayaan hidup seseorang bukanlah bergantung kepada berapa banyak marshmallow yang dimakan seseorang itu sewaktu kecil, tetapi atas kombinasi beberapa faktor seperti usaha dan persekitaran yang mendorong.

Rujukan dan Bacaan Lanjut:

Calarco, M, Jessica (Jun, 2018), “Why Rich Kids Are
So Good at the Marshmallow Test” The Atlantic

Adams,Richard ( Jun, 2018), “Famed impulse control
‘marshmallow test’ fails in new research” The Guardian

Resnick,Brian ( Jun, 2018), “The “marshmallow test”
said patience was a key to success. A new replication tells us s’more.” Vox

Brenner, H.Grant (Mei,2018), “Does the “Marshmallow
Test” Really Predict Success?” Psychology Today


Penyokong Manchester United Dan Budaya Raver

“Apa kaitan budak raver dengan Manchester United, beb? Kau jangan memburukkan kelab kesayangan aku,” ujar Zaid Abdul Karim yang merupakan peminat Manchester United yang tegar sejak zaman Gordon Strachan dan Eric Cantona.

Sebelum kau orang percaya tarian raver ni berasal dari tarian Majusi dan Yahudi oleh seorang penceramah yang sumber petikan sejarah dia entah mana dia dapat tu, maka eloklah aku tulis tentang sejarah muzik ni.

Perkataan ‘rave’ ini popular sekitar hujung 1950an apabila Buddy Holly – popular dengan lagu ‘Rave On’, seterusnya lagu ini popular, sebelum mamat ni mati akibat kapal terbang terhempas pada tahun 1959.

Scene ‘mod’ kemudiannya naik pada sekitar 1960an di London, terutamanya pengaruh dari golongan imigran dari Jamaica dan Trinidad and Tobago. Scene budak mod ni naik, budak-budak kat sana mula pakai Lambretta dan The Who mula kuasai carta di Top 100 UK.

Sekitar 70an, muzik acid rock mula meningkat terutamanya bila LSD mula jadi barang terlarang dalam Perang Menentang Dadah (War on Drugs) yang dilancarkan Nixon.

Makin kau haramkan, makin orang cari benda tu. Sebab tu bila pihak berkuasa haramkan sesuatu, mesti gagal.

Sekitar hujung 70an apabila Sid Vicious mati, scene punk pun ikut serta di London, lalu wujud satu lagi scene iaitu post punk terutamanya di bandar-bandar perindustrian, seperti Manchester.

Kemudian, apabila penyanyi Joy Division – Ian Curtis mati bunuh diri, maka berakhirlah scene post punk. Post punk ni muzik yang dah masuk elemen elektronik memandangkan pengaruh Krautrock (muzik dari Jerman Barat) mulai menyusup masuk dalam UK di hujung 70an.

Antara pelopor Krautrock ni seperti Can, Kraftwerk, Faust dan Tangerine Dream. Pengaruh seni Bauhaus juga dapat dikesan hasil pengaruh industri di Jerman.

By the way kalau ada sesiapa nak layan Kraftwerk, boleh start dengan layan album Autobahn (1974).

1980an bermulanya era muzik house dan acid sejajar dengan penggunaan dadah jenis MDMA (atau Ecstasy, atau meth) mula menjalar di kalangan anak muda di Manchester.

Scene rave mula menular di Eropah bila Manchester United layak ke final Cup Winners Cup menewaskan Barcelona di Rotterdam. Anak muda Manchester mula berparti di jalan raya Rotterdam dan mula menarik perhatian ramai di Eropah.

Jadi raver berasal dari Manchester, bukan Majusi.

Populariti grunge di Amerika pada awal 1990an diseimbangkan dengan muzik trance dan rave di Eropah, dan orang Sweden paling suka muzik ni. Kumpulan seperti Ace of Base dari Sweden menjadi popular di Eropah sekitar tahun 1993.

Scene ‘raver’ mula masuk ke mainstream dan menguasai carta pop di Eropah apabila Prodigy dengan album ‘Fat of the Land’ keluar pada tahun 1997.

Ini album paling godfather dalam scene rave, kerana pertama kali dapat masuk carta top 100 Billboard.

Muzik rave dan trance mula menyusup masuk ke Amerika menerusi Fatboy Slim, dengan lagu Rockefeller Skank, dalam OST She’s All That, filem pop culture paling popular di penghujung 1990an.

Masuk era 2000an, apabila Radiohead dengan album Kid A menggabungkan rock dan electronica, muzik rave dan trance mula mempengaruhi muzik rock.

Dalam masa sama muncul Chemical Brothers, Daft Punk, Massive Attack, Paul Oakenfold dan kemudian DJ Tiesto menguasai cara di awal 2000an.

Sekitar tahun 2009, boleh aku katakan Lady Gaga yang memasukkan elemen rave dan trance dalam muzik pop dan popular dengan lagu “Just Dance” dan “Poker Face”. Dan bermula dari situ, rave sudah dianggap mainstream.

Sejajar dengan teknologi, muzik rave berkembang kerana semua orang boleh buat muzik di basement rumah. Tidak seperti muzik rock yang memerlukan orang untuk tahu chord gitar atau ketuk dram, muzik ni pakai laptop je pun dah boleh asal tahu macam mana nak mix lagu.

Kini, pemuzik macam Calvin Harris, David Guetta, Martin Garrix, dan Avicii menguasai dan mempengaruhi muzik pop yang berpengaruh besar.

Calvin Harris misalnya buat lagu untuk Dua Lipa, dan David Guetta untuk Sia.

Dan tarian yang kau nampak kat KLCC tu, yang korang pandang jijik tu, sebenarnya fan Manchester United dah buat dulu di Rotterdam tahun 1991 tu.

Glory, glory Raver United!


Sejarah Disebalik Black Friday

Sebut saja Black Friday, ia merupakan permulaan tempoh sibuk beli-belah penduduk-penduduk di negara-negara Barat. Ia berlaku sehari selepas Hari Kesyukuran dan di sinilah syarikat-syarikat dari pelbagai sektor bersaing sesama mereka untuk memaksimumkan keuntungan pada hari itu. Dan ini juga menghasilkan pelbagai meme seperti meme Braveheart di bawah:

Jadi bagaimana ia bermula? Pertama sekali, terma ini dikaitkan bukan dengan keseronokan membeli-belah tetapi krisis kewangan yang melanda Amerika Syarikat pada pertengahan abad ke-19. Pada suatu ketika, dua penggiat Wall Street iaitu Jim Fisk dan Jay Gould membeli sejumlah besar emas Amerika dengan harapan dapat menaikkan harga komoditi emas dan menjualnya untuk mendapatkan keuntungan. Tetapi pada 24 September 1869 atau lebih tepat jatuh pada hari Jumaat, konspirasi Fisk dan Gould terbongkar sekaligus memberi kesan besar kepada pasaran saham sehingga mengakibatkan ramai rugi dari taikun-taikun besar Wall Street hinggalah golongan petani.

Cerita asal-usul Black Friday yang selalu diceritakan ialah ia merupakan hari di mana peruncit-peruncit meraih keuntungan selepas setahun mengalami kerugian. Keadaan ini berlaku kerana kononnya pada hari itu, orang ramai membelanjakan lebih banyak wang untuk mendapatkan barang pada harga yang lebih murah. Walaupun isu kerugian dan keuntungan dalam akaun kelompok peruncit bukanlah sesuatu yang baru tetapi versi cerita Black Friday yang dianggap rasmi ini sebenarnya tidak tepat. Ada pula mengatakan Black Friday merupakan hari di mana peladang-peladang di selatan Amerika Syarikat membeli hamba mereka selepas mendapat potongan harga. Kisah ini mengakibatkan wujud cubaan untuk memboikot Black Friday. Tetapi hakikatnya, kedua-dua kisah ini tidak tepat sama sekali.

Cerita sebenar Black Friday berlaku di sebuah bandaraya bernama Philadelphia. Pada tahun 50-an, polis di bandaraya berkenaan menggelar Black Friday bagi menerangkan kekecohan yang berlaku sehari selepas Hari Kesyukuran. Pada hari itu, ramai pengguna yang datang dari pinggir bandar dan pelancong memenuhi pusat bandar menjelang perlawanan American football membabitkan Tentera Darat Amerika Syarikat (US Army) dengan Tentera Laut Amerika Syarikat (US Navy) yang diadakan pada setiap hari Sabtu berkenaan setiap tahun.

Akibat masalah ini, cuti untuk anggota penguatkuasa dibekukan bagi memastikan kekecohan dapat dikawal. Selain tidak dapat bercuti, polis Philadelphia juga terpaksa mengambil syif yang lebih panjang bagi menguruskan pergerakan trafik dan menegakkan undang-undang. Dan bukan satu rahsia di sebalik kekecohan ini juga, pencuri-pencuri turut mengambil kesempatan dari kesibukan orang ramai membeli-belah dengan mengambil barangan dari kedai-kedai runcit sekaligus menambah pening kepala yang dihadapi pihak polis.

Menjelang tahun 1961, peruncit-peruncit berusaha mengubah konotasi Black Friday dari negatif kepada positif termasuk mengubah namanya kepada Big Friday. Tetapi terma Black Friday tidak tersebar ke seluruh negara hinggalah pada akhir 80-an. Dari situ, peruncit-peruncit berjaya mengubah konotasi Black Friday kepada yang lebih positif bukan saja terhadap pelanggan tetapi juga kepada peruncit. Keputusan ini mengubah tanggapan orang ramai terhadap Black Friday dan menjadikan hari selepas Hari Kesyukuran sebagai peluang meraih lebih banyak keuntungan.

Sejak itu, aktiviti jualan bonanza yang selalunya diadakan pada hari Jumaat kini bertukar menjadi program beli-belah selama empat hari. Ia turut mewujudkan percutian beli-belah lain seperti Small Business Saturday/Sunday dan Cyber Monday. Kedai-kedai dan pasaraya kini membuka premis mereka lebih awal pada hari Jumaat berkenaan dan ini membolehkan kaki beli-belah tegar dapat melakukan pembelian sejurus selepas makan malam Hari Kesyukuran. Berdasarkan satu kaji selidik yang dijalankan oleh Persekutuan Peruncit Kebangsaan, 58.7% responden merancang untuk membeli-belah pada hujung minggu Hari Kesyukuran sementara 79.6% lagi lebih berminat mengambil kesempatan jualan diskaun secara dalam talian yang ditawarkan pada Cyber Monday.

Hari ini, trend ini tidak lagi eksklusif di Amerika Syarikat semata-mata. Black Friday kini tersebar di seluruh dunia dari Brazil hinggalah Romania. Di Mexico, peruncit-peruncit Mexico menggelar Black Friday sebagai El Buen Fin yang bermaksud penamat yang baik. Sementara di Emiriah Arab Bersatu (UAE) pula, peruncit-peruncit berlumba-lumba menawarkan diskaun kepada pengguna-pengguna pada Black Friday di mana hari itu digelar White Friday.

RUJUKAN: